02011R1343 — SK — 10.07.2019 — 002.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:









▼B

NARIADENIE EURÓPSKEHO PARLAMENTU A RADY (EÚ) č. 1343/2011

z 13. decembra 2011

o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more) a o zmene a doplnení nariadenia Rady (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori







HLAVA I

VŠEOBECNÉ USTANOVENIA

Článok 1

Predmet úpravy

Týmto nariadením sa ustanovujú pravidlá, na základe ktorých Únia uplatňuje opatrenia na ochranu, riadenie, využívanie, monitorovanie, marketing a presadzovanie týkajúce sa produktov rybolovu a akvakultúry ustanovené Všeobecnou rybárskou komisiou pre Stredozemné more (ďalej len „GFCM“).

Článok 2

Rozsah pôsobnosti

1. ►M2 Toto nariadenie sa vzťahuje na všetky komerčné činnosti rybolovu a akvakultúry, ako aj na činnosti rekreačného rybolovu, pokiaľ sú osobitne stanovené v tomto nariadení, ktoré vykonávajú rybárske plavidlá Únie a štátni príslušníci členských štátov v oblasti dohody o GFCM. ◄

Uplatňuje sa bez toho, aby bolo dotknuté nariadenie (ES) č. 1967/2006.

2. Odchylne od odseku 1 sa toto nariadenie nevzťahuje na rybolovné operácie vedené výlučne na účely vedeckého výskumu, ktoré sa vykonávajú s povolením a pod vedením členského štátu, pod ktorého vlajkou sa plavidlo plaví, a o ktorých boli Komisia a členské štáty, v ktorých vodách sa výskum vykonáva, vopred informované. Členské štáty vykonávajúce rybolovné operácie na účely vedeckého výskumu informujú Komisiu, členské štáty, v ktorých vodách sa výskum vykonáva, a Vedecký, technický a hospodársky výbor pre rybolov o všetkých úlovkoch z takýchto rybolovných operácií.

Článok 3

Vymedzenie pojmov

►M2 Na účely tohto nariadenia sa okrem pojmov vymedzených v článku 4 nariadenia Európskeho parlamentu a Rady (EÚ) č. 1380/2013 ( 1 ), článku 2 nariadenia (ES) č. 1967/2009 a článku 4 nariadenia Rady (ES) č. 1224/2009 ( 2 ), uplatňujú takto vymedzené pojmy: ◄

a) „oblasť dohody o GFCM“ je Stredozemné more, Čierne more a spájajúce vody, ako sa popisuje v dohode o GFCM;

b) „rybolovné úsilie“ je súčin kapacity rybárskeho plavidla vyjadrenej buď v kW, alebo v GT (hrubej tonáži) a aktivity vyjadrenej počtom dní na mori;

c) „deň na mori“ je každý kalendárny deň, ktorý plavidlo strávi mimo prístavu, bez ohľadu na množstvo času v danom dni, ktoré uvedené plavidlo strávi v niektorej oblasti;

d) „číslo v registri flotily EÚ“ je registračné číslo flotily Spoločenstva v zmysle prílohy I k nariadeniu Komisie (ES) č. 26/2004 z 30. decembra 2003 o registri rybárskej flotily Spoločenstva ( 3 );

▼M2

e) „ochranné pásmo“ je oblasť obklopujúca oblasť obmedzenia rybolovu s cieľom zabrániť náhodnému prístupu do danej oblasti a posilňovať ochranu obklopenej oblasti;

f) „cielený lov pagela bledého“ je vykonávanie rybolovných činností, pri ktorých množstvo jedincov pagela bledého na palube alebo vylodených jedincov tohto druhu predstavuje viac ako 20 % živej hmotnosti úlovku po triedení na príliv.

▼B







HLAVA II

TECHNICKÉ OPATRENIA







KAPITOLA I

Oblasti obmedzenia rybolovu







Oddiel I

Oblasti obmedzenia rybolovu v Lionskom zálive

Článok 4

Zriadenie oblasti obmedzenia rybolovu

Vo východnej časti Lionského zálivu sa zriaďuje oblasť obmedzenia rybolovu, ktorej hranice tvoria línie spájajúce tieto zemepisné súradnice:

— 42o 40′ s. š., 4o 20′ v. d.

— 42o 40′ s. š., 5o 00′ v. d.

— 43o 00′ s. š., 4o 20′ v. d.

— 43o 00′ s. š., 5o 00′ v. d.

Článok 5

Rybolovné úsilie

Rybolovné úsilie zamerané na populácie rýb žijúce pri dne vykonávané pomocou vlečených sietí, lovných šnúr na lov pri dne a v stredných hĺbkach, ako aj nastavovacích sietí na lov pri dne v oblasti obmedzenia uvedenej v článku 4 neprekročí úroveň rybolovného úsilia, ktorú v roku 2008 v tejto oblasti uplatňovali jednotlivé členské štáty.

Článok 6

Záznamy o rybolove

Členské štáty predložia Komisii najneskôr 16. februára 2012 v elektronickom formáte zoznam plavidiel plaviacich sa pod ich vlajkou, pri ktorých existuje záznam o rybolove počas roku 2008 v oblasti uvedenej v článku 4 a v geografickej podoblasti GFCM 7 podľa prílohy I. V uvedenom zozname sa uvedie názov plavidla, jeho číslo v registri flotily EÚ, obdobie, počas ktorého malo plavidlo oprávnenie loviť v oblasti uvedenej v článku 4, a počet dní, ktoré jednotlivé plavidlá v roku 2008 strávili v geografickej podoblasti 7 a konkrétnejšie v oblasti uvedenej v článku 4.

Článok 7

Oprávnené plavidlá

1. Plavidlám oprávneným na rybolov v oblasti uvedenej v článku 4 vydajú ich členské štáty rybárske oprávnenie na rybolov v súlade s článkom 7 nariadenia Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva ( 4 ).

2. Rybárskym plavidlám, ktoré nemajú do 31. decembra 2008 záznam o rybolove v oblasti uvedenej v článku 4, nie sú na rybolov v tejto oblasti oprávnené.

3. Členské štáty oznámia Komisii najneskôr do 16. februára 2012 vnútroštátne právne predpisy účinné k 31. decembru 2008, ktoré sa týkajú:

a) maximálneho počtu hodín denne, počas ktorých sa môže plavidlo venovať rybolovnej činnosti;

b) maximálneho počtu dní v týždni, počas ktorých môže plavidlo zostať na mori a byť mimo prístavu, a

c) povinného času odchodu rybárskych plavidiel z ich prístavu, v ktorom sú registrované, a ich návratu doň.

Článok 8

Ochrana citlivých biotopov

Členské štáty zabezpečia, aby sa oblasť uvedená v článku 4 chránila pred vplyvom akejkoľvek inej ľudskej činnosti, ktorá ohrozuje zachovanie vlastností, ktoré charakterizujú túto oblasť ako oblasť zoskupovania ikernačiek.

Článok 9

Informovanie

Členské štáty predložia Komisii pred 1. februárom každého roka správu v elektronickom formáte o rybolovných činnostiach vykonávaných v oblasti uvedenej v článku 4.

Komisia môže prijať v súvislosti s podrobnými pravidlami týkajúcimi sa formátu a zasielania správy o týchto rybolovných činnostiach vykonávacie akty. Tieto vykonávacie akty sa prijmú v súlade s postupom preskúmania uvedeným v článku 25 ods. 2.

▼M2







Oddiel Ia

Oblasti obmedzenia rybolovu na ochranu zásadne dôležitých biotopov rýb a citlivých morských ekosystémov

Článok 9a

Oblasti obmedzenia rybolovu v Sicílskom prielive

Rybolov vlečnými sieťami na lov pri dne sa zakazuje v týchto oblastiach:

1. oblasť obmedzenia rybolovu East of Adventure Bank, ktorej hranice tvoria línie spájajúce tieto súradnice:

— 37° 23,850′ s. š., 12° 30,072′ v. d.,

— 37° 23,884′ s. š., 12° 48,282′ v. d.,

— 37° 11,567′ s. š., 12° 48,305′ v. d.,

— 37° 11,532′ s. š., 12° 30,095′ v. d.;

2. oblasť obmedzenia rybolovu West of Gela Basin, ktorej hranice tvoria línie spájajúce tieto súradnice:

— 37° 12,040′ s. š., 13° 17,925′ v. d.,

— 37° 12,047′ s. š., 13° 36,170′ v. d.,

— 36° 59,725′ s. š., 13° 36,175′ v. d.,

— 36° 59,717′ s. š., 13° 17,930′ v. d.;

3. oblasť obmedzenia rybolovu East of Malta Bank, ktorej hranice tvoria línie spájajúce tieto súradnice:

— 36° 12,621′ s. š., 15° 13,338′ v. d.,

— 36° 12,621′ s. š., 15° 26,062′ v. d.,

— 35° 59,344′ s. š., 15° 26,062′ v. d.,

— 35° 59,344′ s. š., 15° 13,338′ v. d.

Článok 9b

Ochranné pásma v Sicílskom prielive

1. Okolo oblasti obmedzenia rybolovu East of Adventure Bank uvedenej v článku 9a ods. 1 sa zriaďuje ochranné pásmo, ktorého hranice tvoria línie spájajúce tieto súradnice:

— 37° 24,849′ s. š., 12° 28,814′ v. d.,

— 37° 24,888′ s. š., 12° 49,536′ v. d.,

— 37° 10,567′ s. š., 12° 49,559′ v. d.,

— 37° 10,528′ s. š., 12° 28,845′ v. d.

2. Okolo oblasti obmedzenia rybolovu West of Gela Basin uvedenej v článku 9a ods. 2 sa zriaďuje ochranné pásmo, ktorého hranice tvoria línie spájajúce tieto súradnice:

— 37° 13,041′ s. š., 13° 16,672′ v. d.,

— 37° 13,049′ s. š., 13° 37,422′ v. d.,

— 36° 58,723′ s. š., 13° 37,424′ v. d.,

— 36° 58,715′ s. š., 13° 16,682′ v. d.

3. Okolo oblasti obmedzenia rybolovu East of Malta Bank uvedenej v článku 9a ods. 3 sa zriaďuje ochranné pásmo, ktorého hranice tvoria línie spájajúce tieto súradnice:

— 36° 13,624′ s. š., 15° 12,102′ v. d.,

— 36° 13,624′ s. š., 15° 27,298′ v. d.,

— 35° 58,342′ s. š., 15° 27,294′ v. d.,

— 35° 58,342′ s. š., 15° 12,106′ v. d.

4. Plavidlá vykonávajúce rybolovné činnosti vlečnými sieťami na lov pri dne v ochranných pásmach uvedených v tomto článku zabezpečia vhodnú vysielaciu frekvenciu signálov svojho systému monitorovania plavidiel (VMS). Plavidlá, ktoré nie sú vybavené transpondérom VMS a cielene lovia vlečnými sieťami na lov pri dne v ochranných pásmach, musia byť vybavené akýmkoľvek iným systémom geolokalizácie, aby kontrolné orgány mohli sledovať ich činnosti.

Článok 9c

Obmedzenie rybolovu v oblasti Jabuka/Pomo Pit v Jadranskom mori

1. Rekreačné rybárstvo a rybolov nastavovacími sieťami na lov pri dne, vlečnými sieťami na lov pri dne, osadenými lovnými šnúrami a pascami sa zakazuje v oblasti, ktorej hranice tvoria línie spájajúce tieto súradnice:

— 43° 32,044′ s. š., 15° 16,501′ v. d.,

— 43° 05,452′ s. š., 14° 58,658′ v. d.,

— 43° 03,477′ s. š., 14° 54,982′ v. d.,

— 42° 50,450′ s. š., 15° 07,431′ v. d.,

— 42° 55,618′ s. š., 15° 18,194′ v. d.,

— 43° 17,436′ s. š., 15° 29,496′ v. d.,

— 43° 24,758′ s. š., 15° 33,215′ v. d.

2. Od 1. septembra do 31. októbra každého roka sa zakazuje rybolov nastavovacími sieťami na lov pri dne, vlečnými sieťami na lov pri dne, osadenými lovnými šnúrami a pascami v oblasti, ktorej hranice tvoria línie spájajúce tieto súradnice:

— 43° 03,477′ s. š., 14° 54,982′ v. d.,

— 42° 49,811′ s. š., 14° 29,550′ v. d.,

— 42° 35,205′ s. š., 14° 59,611′ v. d.,

— 42° 49,668′ s. š., 15° 05,802′ v. d.,

— 42° 50,450′ s. š., 15° 07,431′ v. d.

3. Od 1. septembra do 31. októbra každého roka sa zakazuje rekreačné rybárstvo a rybolov nastavovacími sieťami na lov pri dne, vlečnými sieťami na lov pri dne, osadenými lovnými šnúrami a pascami v oblasti, ktorej hranice tvoria línie spájajúce tieto súradnice:

— 43° 17,436′ s. š., 15° 29,496′ v. d.,

— 43° 24,758′ s. š., 15° 33,215′ v. d.,

— 43° 20,345′ s. š., 15° 47,012′ v. d.,

— 43° 18,150′ s. š., 15° 51,362′ v. d.,

— 43° 13,984′ s. š., 15° 55,232′ v. d.,

— 43° 12,873′ s. š., 15° 52,761′ v. d.,

— 43° 13,494′ s. š., 15° 40,040′ v. d.

Článok 9d

Plavidlá oprávnené na rybolov v oblasti Jabuka/Pomo Pit

1. Bez toho, aby bol dotknutý článok 9c ods. 2 a 3, v oblastiach uvedených v daných odsekoch môžu komerčné rybolovné činnosti nastavovacími sieťami na lov pri dne, vlečnými sieťami na lov pri dne, osadenými lovnými šnúrami a pascami vykonávať len plavidlá, ktoré majú osobitné oprávnenie a preukážu, že v minulosti vykonávali rybolovné činnosti v predmetných oblastiach.

2. V oblasti uvedenej v článku 9c ods. 2 nie sú oprávnené rybárske plavidlá oprávnené loviť viac ako dva rybolovné dni za týždeň. Oprávnené rybárske plavidlá, ktoré používajú dvojitú vlečnú sieť s vodiacimi štítmi, nie sú oprávnené loviť viac ako jeden rybolovný deň za týždeň.

3. V oblasti uvedenej v článku 9c ods. 3 môžu oprávnené plavidlá, ktoré lovia vlečnými sieťami na lov pri dne, loviť len v sobotu a nedeľu od 5.00 hod. do 22.00 hod. Oprávnené plavidlá, ktoré lovia nastavovacími sieťami na lov pri dne, osadenými lovnými šnúrami a pascami, môžu loviť len od pondelka od 5.00 hod. do štvrtka do 22.00 hod.

4. Plavidlám oprávneným na rybolov v oblasti uvedenej v článku 9c ods. 2 a 3 výstrojom uvedeným v odseku 1 tohto článku vydá ich členský štát oprávnenie na rybolov v súlade s článkom 7 nariadenia (ES) č. 1224/2009.

5. Členské štáty najneskôr do 31. marca každého roka pošlú Komisii zoznam plavidiel, ktorým boli vydané oprávnenia uvedené v odseku 1. Komisia najneskôr do 30. apríla každého roka oznámi sekretariátu GFCM zoznam oprávnených plavidiel zostavený na nasledujúci rok. Zoznam obsahuje v prípade každého plavidla tieto informácie:

a) názov plavidla;

b) registračné číslo plavidla;

c) jedinečný identifikátor GFCM (kód krajiny ako 3-miestny alfabetický kód ISO + 9 číslic, napríklad xxx000000001);

d) prípadný predchádzajúci názov;

e) prípadná predchádzajúca vlajka;

f) prípadné údaje o predchádzajúcom výmaze z iných registrov;

g) prípadný medzinárodný rádiový volací znak;

h) typ plavidla, najväčšia dĺžka (LOA) a hrubá priestornosť (GT) alebo hrubá registrovaná priestornosť (GRT);

i) meno a adresa vlastníka a prevádzkovateľa;

j) hlavný výstroj používaný na rybolov v oblasti obmedzenia rybolovu;

k) sezónne obdobie, počas ktorého smie plavidlo loviť v oblasti obmedzenia rybolovu;

l) počet rybolovných dní, na ktoré má každé plavidlo oprávnenie;

m) určený prístav.

6. Oprávnené rybárske plavidlá môžu vylodiť úlovky populácií dnových rýb len v určených prístavoch. Na uvedený účel každý príslušný členský štát určí prístavy, v ktorých je povolené vyloďovať úlovky z oblasti obmedzenia rybolovu Jabuka/Pomo Pit. Zoznam týchto prístavov sa do 30. apríla každého roka oznámi sekretariátu GFCM a Komisii.

7. Rybárske plavidlá, ktoré sú oprávnené loviť v oblastiach uvedených v článku 9c ods. 2 a 3 výstrojom uvedeným v odseku 1 tohto článku, musia mať správne fungujúci systém VMS a/alebo automatický identifikačný systém (ďalej len „systém AIS“) a rybársky výstroj, ktorý sa nachádza na palube alebo sa používa, musí byť pred začiatkom každej rybolovnej operácie alebo navigácie v daných oblastiach riadne identifikovaný, očíslovaný a označený.

8. Rybárskym plavidlám vybaveným nastavovacími sieťami na lov pri dne, vlečnými sieťami na lov pri dne, osadenými lovnými šnúrami a pascami sa povoľuje tranzit cez oblasť obmedzeného rybolovu len v prípade, že dodržiavajú priamy kurz a konštantnú rýchlosť najmenej 7 uzlov a na palube majú aktívny systém VMS a/alebo systém AIS a ak nevykonávajú žiadny druh rybolovnej činnosti.

Článok 9e

Oblasti a obdobia obmedzenia rybolovu v Alboránskom mori

1. S prihliadnutím na dostupné vedecké odporúčania môžu členské štáty stanoviť oblasti alebo obdobia obmedzenia rybolovu v Alboránskom mori (geografické podoblasti GFCM 1, 2 a 3 vymedzené v prílohe I), v ktorých sa zakážu alebo obmedzia rybolovné činnosti v záujme ochrany oblastí zhlukovania mladých jedincov pagela bledého a/alebo oblastí s výskytom neresiacich sa húfov tohto druhu.

2. Členské štáty oznámia sekretariátu GFCM a Komisii najneskôr do 11. januára 2020 príslušné oblasti a obmedzenia, ktoré v nich platia.

▼B







Oddiel II

Oblasti obmedzenia rybolovu s cieľom chrániť citlivé hlbokomorské biotopy

Článok 10

Zriadenie oblastí obmedzenia rybolovu

Rybolov s vlečenými dredžmi a vlečnými sieťami na lov pri dne sa zakazuje v týchto oblastiach:

a) Oblasť obmedzenia hlbokomorského rybolovu „útes Lophelia pri Capo Santa Maria di Leuca“, ktorej hranice tvoria línie spájajúce tieto súradnice:

— 39o 27,72′ s. š., 18o 10,74′ v. d.

— 39o 27,80′ s. š., 18o 26,68′ v. d.

— 39o 11,16′ s. š., 18o 32,58′ v. d.

— 39o 11,16′ s. š., 18o 04,28′ v. d.

b) Oblasť obmedzenia hlbokomorského rybolovu „oblasť v delte Nílu s chladnými priesakmi uhľovodíkov“, ktorej hranice tvoria línie spájajúce tieto súradnice:

— 31o 30,00′ s. š., 33o 10,00′ v. d.

— 31o 30,00′ s. š., 34o 00,00′ v. d.

— 32o 00,00′ s. š., 34o 00,00′ v. d.

— 32o 00,00′ s. š., 33o 10,00′ v. d.

c) Oblasť obmedzenia hlbokomorského rybolovu „Eratosthenes Seamount“, ktorej hranice tvoria línie spájajúce tieto súradnice:

— 33o 00,00′ s. š., 32o 00,00′ v. d.

— 33o 00,00′ s. š., 33o 00,00′ v. d.

— 34o 00,00′ s. š., 33o 00,00′ v. d.

— 34o 00,00′ s. š., 32o 00,00′ v. d.

Článok 11

Ochrana citlivých biotopov

Členské štáty zabezpečia, aby ich príslušné orgány boli vyzvané na ochranu citlivých hlbokomorských biotopov v oblastiach uvedených v článku 10, najmä pred vplyvom akejkoľvek inej činnosti, ktorá ohrozuje zachovanie vlastností, ktoré sú pre tieto biotopy charakteristické.

▼M2







Oddiel III

Dočasný zákaz rybolovu v Gabeskom zálive

Článok 11a

Dočasný zákaz rybolovu v Gabeskom zálive.

Každý rok od 1. júla do 30. septembra je zakázaný rybolov vlečnými sieťami na lov pri dne medzi pobrežím a hĺbnicou 200 m v geografickej podoblasti GFCM14 (Gabeský záliv vymedzený v prílohe I).

▼B







KAPITOLA II

Ustanovenie uzatvorenej sezóny pre lov koryfény veľkej zariadeniami na zhlukovanie rýb

Článok 12

Uzatvorená sezóna

1. Lov koryfény veľkej (Coryphaena hippurus) pomocou zariadení na zhlukovanie rýb (ďalej len „FAD“ – fish aggregating devices) sa zakazuje od 1. januára do 14. augusta každého roka.

2. Ak členský štát môže dokázať, že v dôsledku zlého počasia rybárske plavidlá plaviace sa pod jeho vlajkou neboli schopné využiť svoje štandardné rybolovné dni, môže odchylne od odseku 1 preniesť dni, ktoré jeho plavidlá stratili v rámci rybolovu pomocou FAD, až do 31. januára nasledujúceho roka. V takomto prípade členské štáty pred koncom bežného roka predložia Komisii žiadosť o prenesenie konkrétneho počtu dní.

3. Odseky 1 a 2 sa uplatňujú aj v zóne riadenia uvedenej v článku 26 ods. 1 nariadenia (ES) č. 1967/2006.

4. Žiadosť uvedená v odseku 2 obsahuje tieto informácie:

a) správu obsahujúcu údaje o ukončení príslušných rybolovných činností vrátane príslušných podporných meteorologických informácií;

b) názov plavidla a jeho číslo v registri flotily EÚ.

5. Komisia rozhodne o žiadostiach typu uvedeného v odseku 2 do šiestich týždňov od dátumu doručenia žiadosti a písomne informuje členský štát o svojom rozhodnutí.

6. Komisia informuje o rozhodnutiach prijatých podľa odseku 5 výkonný tajomník GFCM. Do 1. novembra každého roka zašlú členské štáty Komisii správu o prenesení dní stratených v predchádzajúcom roku, ako sa uvádza v odseku 2.

7. Komisia môže prijať v súvislosti s podrobnými pravidlami týkajúcimi sa formátu a zasielania žiadostí uvedených v odseku 4 a správy o prenesení uvedenej v odseku 6 vykonávacie akty. Tieto vykonávacie akty sa prijmú v súlade s postupom preskúmania uvedeným v článku 25 ods. 2.

Článok 13

Oprávnenia na rybolov

Rybárskym plavidlám oprávneným zúčastňovať sa na love koryfény veľkej sa udelí oprávnenie na rybolov v súlade s článkom 7 nariadenia (ES) č. 1224/2009 a zaradia sa na zoznam, ktorý obsahuje názov plavidla a jeho číslo v registri flotily EÚ a ktorý dotknutý členský štát poskytne Komisii. Plavidlá s celkovou dĺžkou menej ako 10 metrov sú povinné mať oprávnenie na rybolov.

Táto požiadavka sa uplatňuje aj v zóne riadenia uvedenej v článku 26 ods. 1 nariadenia (ES) č. 1967/2006.

Článok 14

Zber údajov

1. Bez toho, aby bolo dotknuté nariadenie Rady (ES) č. 199/2008 z 25. februára 2008 o vytvorení rámca Spoločenstva pre zber, správu a využívanie údajov v odvetví rybného hospodárstva a pre podporu vedeckého poradenstva súvisiaceho so spoločnou politikou v oblasti rybného hospodárstva ( 5 ), členské štáty vytvoria vhodný systém na zber a spracovanie údajov o úlovkoch rýb a rybolovnom úsilí.

2. Členské štáty oznámia Komisii do 15. januára každého roka počet plavidiel zúčastňujúcich sa na rybolove, ako aj celkový objem vykládok a prekládok koryfény veľkej počas predchádzajúceho roka realizovaný rybárskymi plavidlami plaviacimi sa pod ich vlajkou v jednotlivých geografických podoblastiach oblasti dohody o GFCM, ako sa uvádza v prílohe I.

Komisia môže prijať v súvislosti s podrobnými pravidlami týkajúcimi sa formátu a zasielania takýchto správ vykonávacie akty. Tieto vykonávacie akty sa prijmú v súlade s postupom preskúmania uvedeným v článku 25 ods. 2.

3. Komisia zašle informácie od členských štátov výkonnému tajomníkovi GFCM.

▼M2







KAPITOLA IIA

Dočasný zákaz rybolovu v čiernom mori

Článok 14a

Zákaz rybolovu počas obdobia neresenia kalkana veľkého v Čiernom mori

1. V období od apríla do júna každého roka každý príslušný členský štát stanoví aspoň dvojmesačné obdobie zákazu rybolovu v Čiernom mori.

2. Členské štáty môžu určiť aj ďalšie oblasti a obdobia obmedzenia rybolovu, počas ktorých môžu byť rybolovné činnosti zakázané alebo obmedzené v záujme ochrany oblastí zhlukovania mladých jedincov kalkana veľkého.

▼B







KAPITOLA III

Rybársky výstroj

Článok 15

Minimálna veľkosť ôk v Čiernom mori

1. Minimálna veľkosť ôk vlečných sietí používaných na lov populácií žijúcich pri dne v Čiernom mori je 40 mm. Panely sieťoviny s veľkosťou ôk menšou ako 40 mm sa nepoužívajú ani sa neponechávajú na palube.

2. Pred 1. februárom 2012 sa sieť uvedená v odseku 1 nahradí sieťou so štvorcovými okami veľkosti 40 mm na koncovom rukávci alebo na základe riadne odôvodnenej žiadosti majiteľa lode sieťou s kosoštvorcovými okami veľkosti 50 mm s uznanou selektivitou rovnakou alebo väčšou, ako je selektivita sietí so štvorcovými okami veľkosti 40 mm na koncovom rukávci.

3. Členské štáty, ktorých rybárske plavidlá lovia v Čiernom mori vlečnými sieťami populácie žijúce na dne, predložia Komisii po prvýkrát najneskôr 16. februára 2012 a následne každých šesť mesiacov zoznam rybárskych plavidiel, ktoré vykonávajú takéto činnosti v Čiernom mori a sú vybavené sieťou so štvorcovými okami veľkosti najmenej 40 mm na koncovom rukávci alebo sieťami s kosoštvorcovými okami veľkosti najmenej 50 mm, ako aj ich percentuálny podiel z celkovej vnútroštátnej flotily plavidiel s vlečnými sieťami na lov pri dne.

Komisia môže prijať v súvislosti s podrobnými pravidlami týkajúcimi sa formátu a zasielania informácií uvedených v tomto odseku vykonávacie akty. Tieto vykonávacie akty sa prijmú v súlade s postupom preskúmania uvedeným v článku 25 ods. 2.

4. Komisia zašle informácie uvedené v odseku 3 výkonnému tajomníkovi GFCM.

▼M1

Článok 15a

Používanie vlečných sietí a žiabroviek v Čiernom mori

1. Používanie vlečných sietí sa zakazuje:

a) do troch námorných míľ od pobrežia, ak sa nedosiahne hĺbnica 50 metrov, alebo

b) do hĺbnice 50 metrov, ak sa hĺbka 50 metrov dosiahne v kratšej vzdialenosti od pobrežia.

2. Členské štáty môžu výnimočne povoliť svojim rybárskym plavidlám, aby lovili v zóne uvedenej v odseku 1, a to tak, že im v súlade s odporúčaním GFCM/36/2012/3 udelia výnimky za predpokladu, že o každej takejto výnimke riadne informujú Komisiu.

3. Ak sa Komisia domnieva, že výnimka udelená v súlade s odsekom 2 nespĺňa podmienku stanovenú v uvedenom odseku, môže pod podmienkou uvedenia relevantných dôvodov a po porade s dotknutým členským štátom požiadať tento členský štát, aby túto výnimku zmenil.

4. O každej výnimke udelenej v súlade s odsekom 2 Komisia informuje výkonného tajomníka GFCM.

5. Od 1. januára 2015 priemer samostatného vlákna alebo spletených povrazov nastavovacích žiabroviek na lov pri dne neprekročí 0,5 mm.

▼B

Článok 16

Používanie vlečených dredžov a vlečných sietí

Používanie vlečených dredžov a rybolov s vlečnými sieťami v hĺbkach viac ako 1 000 metrov sa zakazuje.

▼M1







KAPITOLA IV

Ochrana a udržateľné využívanie koralu červeného

Článok 16a

Rozsah pôsobnosti

Táto kapitola sa uplatňuje bez toho, aby bol dotknutý článok 4 ods. 2 a článok 8 ods. 1 písm. e) a g) nariadenia (ES) č. 1967/2006 alebo akékoľvek prísnejšie opatrenia vyplývajúce zo smernice Rady 92/43/EHS ( 6 ).

Článok 16b

Minimálna hĺbka pre zber

1. Zber koralu červeného v hĺbkach menších ako 50 metrov je zakázaný, pokiaľ GFCM nestanoví inak.

2. Komisia je splnomocnená v súlade s článkom 27 tohto nariadenia a článkom 18 ods. 1 až 6 nariadenia Európskeho parlamentu a Rady (EÚ) č. 1380/2013 ( 7 ) prijímať delegované akty s cieľom udeliť výnimky z odseku 1.

3. K spoločným odporúčaniam, ktoré sa majú predkladať podľa článku 18 ods. 1 nariadenia (EÚ) č. 1380/2013 na účely udelenia výnimky uvedenej v odseku 2 tohto článku, sa pripoja:

a) podrobné informácie o vnútroštátnom rámci riadenia;

b) vedecké alebo technické odôvodnenia;

c) zoznam rybárskych plavidiel alebo počet udelených oprávnení, pokiaľ ide o zber koralu červeného v hĺbkach menších ako 50 metrov, a

d) zoznam rybolovných zón vymedzených zemepisnými súradnicami na súši aj na mori, kde je takýto zber povolený.

Akékoľvek spoločné odporúčanie členských štátov uvedené v prvom pododseku sa predloží do 29. novembra 2018.

4. Výnimky uvedené v odseku 2 tohto článku sa udeľujú, ak sú splnené tieto podmienky:

a) je zavedený vhodný vnútroštátny rámec riadenia vrátane systému oprávnení na rybolov v súlade s článkom 7 nariadenia (ES) č. 1224/2009 a

b) prostredníctvom primeraných časovo a priestorovo vymedzených zákazov sa zabezpečuje, že dochádza k využívaniu len obmedzeného počtu kolónií koralu červeného.

5. Bez ohľadu na odseky 2 až 4 a ako prechodné opatrenie môžu členské štáty prijať opatrenia na vykonávanie odporúčania GFCM/35/2011/2 za predpokladu, že:

a) uvedené opatrenia sú súčasťou vhodného vnútroštátneho rámca riadenia a

b) dotknutý členský štát o prijatí uvedených opatrení náležite informuje Komisiu.

Dotknuté členské štáty zabezpečia, aby sa akékoľvek výnimky prestali uplatňovať najneskôr ku dňu začatia uplatňovania príslušného delegovaného aktu prijatého v súlade s odsekom 2.

6. Ak sa Komisia na základe oznámení, ktoré poskytnú dotknuté členské štáty v súlade s odsekom 5 písm. b), domnieva, že vnútroštátne opatrenie prijaté po 28. novembri 2015 nespĺňa podmienky stanovené v odseku 4, môže pod podmienkou uvedenia relevantných dôvodov a po porade s dotknutým členským štátom požiadať tento členský štát o zmenu uvedeného opatrenia.

7. Komisia informuje výkonného tajomníka GFCM o opatreniach prijatých podľa odsekov 2 a 5.

Článok 16c

Minimálny spodný priemer kolónií

1. Koral červený z kolónií koralu červeného, ktorých spodný priemer meraný do jedného centimetra od základne kolónie je pri kmeni menší ako 7 mm, sa nesmie zbierať, ponechávať na palube, prekladať na inú loď, vyloďovať, prenášať, skladovať, predávať ani vystavovať či ponúkať na predaj ako surový výrobok.

2. Komisia je splnomocnená v súlade s článkom 27 tohto nariadenia a článkom 18 ods. 1 až 6 nariadenia (EÚ) č. 1380/2013 prijímať delegované akty s cieľom povoliť odchylne od odseku 1 maximálnu toleranciu 10 % živej hmotnosti kolónií koralu červeného, ktoré nedosahujú požadovanú veľkosť (< 7 mm).

3. Spoločné odporúčania, ktoré sa majú predkladať podľa článku 18 ods. 1 nariadenia (EÚ) č. 1380/2013 na účely výnimky uvedenej v odseku 2 tohto článku, sprevádzajú vedecké alebo technické odôvodnenia uvedenej výnimky.

Akékoľvek spoločné odporúčanie členských štátov uvedené v prvom pododseku sa predloží do 29. novembra 2018.

4. Výnimky uvedené v odseku 2 tohto článku sa udeľujú, ak sú splnené tieto podmienky:

a) je zavedený vnútroštátny rámec riadenia vrátane systému oprávnení na rybolov v súlade s článkom 7 nariadenia (ES) č. 1224/2009;

b) sú zavedené osobitné programy monitorovania a kontroly.

5. Bez ohľadu na odseky 2 až 4 a ako prechodné opatrenie môžu členské štáty prijať opatrenia na vykonávanie odporúčania GFCM/36/2012/1 za predpokladu, že:

a) uvedené opatrenia tvoria súčasť vhodného vnútroštátneho rámca riadenia a

b) dotknutý členský štát o prijatí uvedených opatrení náležite informuje Komisiu.

Dotknuté členské štáty zabezpečia, aby sa akékoľvek výnimky prestali uplatňovať najneskôr ku dňu začatia uplatňovania príslušného delegovaného aktu prijatého v súlade s odsekom 2.

6. Ak sa Komisia na základe oznámení, ktoré poskytnú dotknuté členské štáty v súlade s odsekom 5 písm. b), domnieva, že vnútroštátne opatrenie prijaté po 28. novembri 2015 nespĺňa podmienky stanovené v odseku 4, môže pod podmienkou uvedenia relevantných dôvodov a po porade s dotknutým členským štátom požiadať tento členský štát o zmenu uvedeného opatrenia.

7. Komisia informuje výkonného tajomníka GFCM o opatreniach prijatých podľa odsekov 2 a 5.

▼M2

Článok 16ca

Preventívny zákaz zberu koralu červeného

1. V prípade, keď sa dosiahne hraničná úroveň úlovkov koralu červeného v zmysle odsekov 2 a 3, členské štáty dočasne zakážu zber koralu červeného v predmetnej oblasti.

2. Hraničná úroveň úlovkov sa považuje za dosiahnutú, ak kolónie koralu červeného, ktorých priemer spodnej časti je menej ako 7 mm, predstavujú viac ako 25 % celkových úlovkov získaných z daného útesu koralu červeného na daný rok.

3. V prípade, že koralové útesy neboli zatiaľ riadne identifikované, hraničná úroveň úlovkov a zákaz podľa odseku 1 platia na úrovni štatistického obdĺžnika GFCM.

4. Vo svojom rozhodnutí o zriadení oblasti zákazu zberu podľa odseku 1 členské štáty určia príslušnú geografickú oblasť, trvanie obdobia zákazu a podmienky platné pre lov v tejto oblasti počas obdobia zákazu.

5. Členské štáty, ktoré zriadia oblasť zákazu zberu, o tom musia bezodkladne informovať sekretariát GFCM a Komisiu.

Článok 16cb

Oblasti a obdobia zákazu zberu

Členské štáty, ktoré aktívne vykonávajú zber koralu červeného, musia zaviesť na základe dostupných vedeckých odporúčaní a najneskôr do 11. januára 2020 aj ďalšie obdobia zákazu zberu na ochranu koralu červeného.

▼M1

Článok 16d

Výstroj a zariadenia

1. Jediným povoleným výstrojom na zber koralu červeného je kladivo, ktoré používajú pri potápaní rybári, ktorí majú oprávnenie alebo sú uznaní príslušným vnútroštátnym orgánom.

2. Používanie diaľkovo ovládaných podvodných vozidiel (ROV) na využívanie koralu červeného sa zakazuje.

3. Odchylne od odseku 2 je používanie vozidiel ROV, ktoré členský štát povolil pred 30. septembrom 2011 na účel pozorovania a skúmania, naďalej povolené v zónach, ktoré patria pod právomoc uvedeného členského štátu za predpokladu, že dotknuté vozidlá ROV nemôžu byť vybavené manipulačnými ramenami ani iným zariadením na rezanie a zber koralu červeného.

Platnosť týchto povolení sa skončí alebo zruší do 31. decembra 2015, pokiaľ dotknutý členský štát nezískal vedecké výsledky, podľa ktorých by používanie vozidiel ROV po roku 2015 nemalo žiadny negatívny vplyv na udržateľné využívanie koralu červeného.

4. Odchylne od odseku 2 môže členský štát povoliť používanie vozidiel ROV bez manipulačných ramien na účel pozorovania a skúmania v zónach, ktoré patria pod právomoc uvedeného členského štátu za predpokladu, že získal vedecké výsledky v kontexte vnútroštátneho rámca riadenia, ktoré nepreukazujú žiadny negatívny vplyv na udržateľné využívanie koralu červeného.

Platnosť týchto povolení sa skončí alebo zruší do 31. decembra 2015, pokiaľ vedecké výsledky uvedené v prvom pododseku nepotvrdí GFCM.

5. Odchylne od odseku 2 môže členský štát povoliť na obmedzené obdobie, najdlhšie do 31. decembra 2015, používanie vozidiel ROV na vedecké experimentálne kampane na účely pozorovania a zberu koralu červeného za predpokladu, že tieto kampane sa uskutočňujú pod dohľadom vnútroštátnej výskumnej inštitúcie alebo v spolupráci s príslušnými vnútroštátnymi alebo medzinárodnými vedeckými orgánmi, ako aj s akýmikoľvek inými príslušnými zainteresovanými stranami.

▼M2







KAPITOLA IVA

Minimálna ochranná referenčná veľkosť pre ostroňa bieloškvrnitého v čiernom mori

Článok 16da

Minimálna ochranná referenčná veľkosť pre ostroňa bieloškvrnitého v Čiernom mori

Jedince ostroňa bieloškvrnitého v Čiernom mori menšie ako 90 cm sa nesmú ponechávať na palube, prekladať, vyloďovať, skladovať, predávať ani vystavovať alebo ponúkať na predaj. Pri náhodnom výlove sa takéto jedince ostroňa bieloškvrnitého podľa možnosti nezranené a živé okamžite vypustia. Kapitáni rybárskych plavidiel zaznamenajú náhodný výlov, vypustenie a/alebo odhadzovanie ostroňa bieloškvrnitého v lodnom denníku. Členské štáty oznámia tieto informácie GFCM a Komisii vo svojich výročných správach Vedeckému poradnému výboru (SAC) a prostredníctvom rámca GFCM pre zber údajov.

▼M1







KAPITOLA V

Znižovanie vplyvu rybolovných činností na určité morské druhy

Článok 16e

Rozsah pôsobnosti

Táto kapitola sa uplatňuje bez toho, aby boli dotknuté akékoľvek prísnejšie opatrenia vyplývajúce zo smernice 92/43/EHS alebo smernice Európskeho parlamentu a Rady 2009/147/ES ( 8 ) a bez toho, aby bolo dotknuté nariadenie Rady (ES) č. 1185/2003 ( 9 ).

Článok 16f

Náhodné úlovky morských vtákov v rybárskych výstrojoch

1. Kapitáni rybárskych plavidiel okamžite vypustia morské vtáky, ktoré sa náhodne zachytili do rybárskych výstrojov.

2. Rybárske plavidlá neprivážajú morské vtáky na breh s výnimkou prípadov, keď je to v rámci vnútroštátnych plánov na ochranu morských vtákov alebo na zabezpečenie pomoci pri liečení jednotlivých zranených morských vtákov, a za predpokladu, že príslušné vnútroštátne orgány boli o zámere priviezť takéto morské vtáky na breh riadne a oficiálne informované pred návratom dotknutého rybárskeho plavidla do prístavu.

Článok 16g

Náhodné úlovky morských korytnačiek do rybárskych výstrojov

1. Pokiaľ je to možné, s morskými korytnačkami, ktoré sa náhodne zachytili do rybárskych výstrojov, sa zaobchádza opatrne a nezranené a živé sa vypustia späť.

2. Kapitáni rybárskych plavidiel neprivážajú morské korytnačky na breh s výnimkou prípadov, keď je to súčasťou osobitného záchranného alebo vnútroštátneho ochranného programu, alebo ak je to potrebné z iného dôvodu s cieľom zachrániť jednotlivé zranené a komatózne morské korytnačky a zabezpečiť pomoc pri ich liečbe, a to pod podmienkou, že o tom náležite a oficiálne informujú príslušné vnútroštátne orgány ešte pred návratom dotknutého rybárskeho plavidla do prístavu.

3. Pokiaľ je to možné, rybárske plavidlá, ktoré používajú vakové siete na malé pelagické druhy alebo obchvatné siete bez sťahovacích lán na pelagické druhy, sa vyhýbajú obkľučovaniu morských korytnačiek.

4. Rybárske plavidlá, ktoré používajú lovné šnúry a nastavovacie žiabrovky na lov pri dne, majú na palube príslušenstvo na bezpečné zaobchádzanie, rozmotávanie a vypúšťanie, ktoré je určené na to, aby sa zaručilo, že sa s morskými korytnačkami bude zaobchádzať a že sa vypustia takým spôsobom, aby sa v čo najväčšej miere zvýšila pravdepodobnosť ich prežitia.

Článok 16h

Náhodné úlovky tuleňa mníšskeho (Monachus monachus)

1. Kapitáni rybárskych plavidiel vezmú tuleňov mníšskych na palubu, prekladajú ich na inú loď alebo vyloďujú ich len v prípade, ak si to vyžaduje záchrana a zabezpečenie pomoci na uzdravenie zranených jedincov, a to pod podmienkou, že o tom náležite a oficiálne informujú príslušné vnútroštátne orgány pred návratom dotknutého rybárskeho plavidla do prístavu.

2. Tulene mníšske, ktoré sa náhodne zachytili do rybárskych výstrojov, sa nezranené a živé vypustia. Telá mŕtvych jedincov sa vylodia a ich vyzdvihnutie na účel vedeckých štúdií alebo zneškodnenie zabezpečia príslušné vnútroštátne orgány.

Článok 16i

Náhodné úlovky veľrybotvarých cicavcov

Rybárske plavidlá okamžite vrátia veľrybotvaré cicavce, ktoré sa náhodne zachytili do rybárskych výstrojov a pritiahli k rybárskym plavidlám, späť do mora, pokiaľ možno nezranené a živé.

Článok 16j

Chránené žraloky a raje

1. Druhy žralokov a rají, ktoré sú zahrnuté do prílohy II k Protokolu týkajúcemu sa osobitne chránených oblastí a biologickej diverzity v Stredozemnom mori ( 10 ) (ďalej len „protokol k Barcelonskému dohovoru“) sa nesmú ponechávať na palube, prekladať na inú loď, vyloďovať, prenášať, skladovať, predávať alebo vystavovať či ponúkať na predaj.

2. Pokiaľ je to možné, rybárske plavidlá, ktoré náhodne ulovili tie druhy žralokov a rají, ktoré sú zahrnuté do prílohy II k protokolu k Barcelonskému dohovoru, ich okamžite vypustia nezranené a živé.

Článok 16k

Identifikácia žralokov

Oddelenie hlavy žralokov od trupu a stiahnutie žralokov z kože na palube a pred vylodením sa zakazuje. Žraloky bez hlavy a stiahnuté z kože sa po vylodení nesmú uvádzať na trhoch prvého predaja.







KAPITOLA VI

Opatrenia týkajúce sa rybolovu populácií malých pelagických druhov v Jadranskom mori

Článok 16l

Riadenie rybolovnej kapacity

1. Na účely tohto článku je referenčnou rybolovnou kapacitou pre populácie malých pelagických druhov kapacita, ktorá sa stanovuje na základe zoznamov rybárskych plavidiel dotknutých členských štátov, ktoré sa v súlade s odsekom 22 odporúčania GFCM/37/2013/1 poskytujú sekretariátu GFCM. V týchto zoznamoch sú uvedené všetky rybárske plavidlá vybavené vlečnými sieťami, vakovými sieťami alebo inými druhmi obchvatných sietí bez sťahovacích lán, ktoré sú oprávnené loviť populácie malých pelagických druhov a sú zaregistrované v prístavoch nachádzajúcich sa v geografických podoblastiach 17 a 18, ako sa uvádza v prílohe I k tomuto nariadeniu, alebo ktoré pôsobia v geografickej podoblasti 17 alebo 18, alebo v obidvoch týchto geografických podoblastiach napriek tomu, že boli k 31. októbru 2013 zaregistrované v prístavoch nachádzajúcich sa mimo týchto geografických podoblastí.

2. Rybárske plavidlá vybavené vlečnými sieťami a vakovými sieťami sú bez ohľadu na celkovú dĺžku dotknutého plavidla klasifikované ako plavidlá, ktoré aktívne lovia populácie malých pelagických druhov, pričom sardinky a sardely tvoria aspoň 50 % živej hmotnosti úlovku.

3. Členské štáty zabezpečia, aby celková kapacita flotily rybárskych plavidiel vybavených vlečnými sieťami alebo vakovými sieťami, ktoré aktívne lovia populácie malých pelagických druhov v geografickej podoblasti 17, z hľadiska hrubej tonáže (GT) alebo hrubej registrovanej tonáže (GRT) aj z hľadiska výkonu motora (kW) v zmysle záznamov vo vnútroštátnych registroch flotily a registri flotily EÚ, nikdy neprekročila referenčnú rybolovnú kapacitu pre populácie malých pelagických druhov uvedenú v odseku 1.

4. Členské štáty zabezpečia, aby sa rybárske plavidlá vybavené vlečnými sieťami a vakovými sieťami na lov populácií malých pelagických druhov, ktoré sú uvedené v odseku 2, nepoužívali viac ako 20 rybolovných dní do mesiaca a viac ako 180 rybolovných dní ročne.

5. Žiadne rybárske plavidlo, ktoré nie je zaradené do zoznamu oprávnených rybárskych plavidiel uvedeného v odseku 1 tohto článku, nemá povolené loviť alebo, odchylne od článku 15 ods. 1 nariadenia (EÚ) č. 1380/2013, ponechávať na palube ani vyloďovať viac ako 20 % sardel alebo sardiniek, alebo sardel aj sardiniek, ak je toto rybárske plavidlo zapojené do rybárskeho výjazdu v geografickej podoblasti 17 alebo 18, alebo v obidvoch týchto geografických podoblastiach.

6. Členské štáty informujú Komisiu o každom doplnení, vypustení alebo zmene, ku ktorým dôjde v súvislosti so zoznamom oprávnených rybárskych plavidiel uvedeným v odseku 1, okamžite, ako k takémuto doplneniu, vypusteniu alebo zmene dôjde. Uvedenými zmenami nie je dotknutá referenčná rybolovná kapacita uvedená v odseku 1. Komisia zašle tieto informácie výkonnému tajomníkovi GFCM.

▼M2







HLAVA IIA

RYBOLOVNÁ KAPACITA A RYBOLOVNÉ MOŽNOSTI

Článok 16m

Obmedzenia zberu koralu červeného

Každý členský štát môže zaviesť v Stredozemnom mori systém individuálnych denných a/alebo ročných obmedzení zberu koralu červeného.

Článok 16n

Kapacita rybárskej flotily alebo rybolovné úsilie v prípade pagela bledého v Alboránskom mori

Najneskôr v roku 2020 musia členské štáty pri využívaní populácií pagela bledého v Alboránskom mori (geografické podoblasti GFCM 1, 2 a 3 vymedzené v prílohe I) udržiavať úrovne kapacity rybárskej flotily alebo rybolovného úsilia na úrovniach povolených a uplatňovaných v predchádzajúcich rokoch.

▼B







HLAVA III

KONTROLNÉ OPATRENIA







KAPITOLA I

Register plavidiel

Článok 17

Register oprávnených plavidiel

1. Pred 1. decembrom každého roku zašle každý členský štát Komisii prostredníctvom obvyklého nosiča spracovaných údajov aktualizovaný zoznam plavidiel s celkovou dĺžkou presahujúcou 15 metrov plaviacich sa pod jeho vlajkou a registrovaných na jeho území, ktorým vydal oprávnenie na rybolov v oblasti dohody o GFCM.

2. Zoznam uvedený v odseku 1 obsahuje tieto informácie:

a) registračné číslo plavidla vo flotile EÚ a jeho vonkajšie označenie v zmysle prílohy I k nariadeniu (ES) č. 26/2004;

b) dobu, počas ktorej sa povoľuje rybolov a/alebo prekládka;

c) používané druhy rybárskeho výstroja.

3. Komisia zašle tento aktualizovaný zoznam výkonnému tajomníkovi GFCM pred 1. januárom každého roka, aby sa mohli dotknuté plavidlá zapísať do registra GFCM pre plavidlá s celkovou dĺžkou presahujúcou 15 metrov, ktoré sú oprávnené loviť v oblasti dohody o GFCM (ďalej len „register GFCM“).

4. Akákoľvek zmena, ktorá sa má vykonať v zozname uvedenom v odseku 1, sa oznámi Komisii, ktorá ju prostredníctvom obvyklého nosiča spracovaných údajov postúpi výkonnému tajomníkovi GFCM, aspoň 10 pracovných dní pred tým, ako plavidlo začne rybolovnú činnosť v oblasti dohody o GFCM.

5. Rybárske plavidlá EÚ s celkovou dĺžkou presahujúcou 15 metrov, ktoré nie sú zahrnuté v zozname uvedenom v odseku 1, nelovia, neponechávajú na palube, neprekladajú ani nevykladajú v oblasti dohody o GFCM žiadny druh rýb ani schránkovcov.

6. Členské štáty prijmú potrebné opatrenia na zabezpečenie toho, aby:

a) mohli v oblasti dohody o GFCM vykonávať rybolovné činnosti v zmysle podmienok oprávnenia iba plavidlá plaviace sa pod ich vlajkou, ktoré sú zahrnuté v zozname uvedenom v odseku 1 a majú na palube oprávnenie na rybolov vydané členskými štátmi;

b) sa žiadne oprávnenie na rybolov nevydalo plavidlám, ktoré vykonávali nezákonný, neregulovaný a nenahlásený rybolov (ďalej len „rybolov NNN“) v oblasti dohody o GFCM alebo inde, pokiaľ noví vlastníci nepredložia primeraný listinný dôkaz o tom, že predchádzajúci vlastníci a prevádzkovatelia už nemajú na ich plavidlách žiadny zákonný, užívateľský ani finančný záujem ani nad nimi nemajú žiadnu kontrolu, alebo o tom, že ich plavidlá sa nezúčastňujú na rybolove NNN ani s ním nie sú spojené;

c) ich vnútroštátne právne predpisy v najvyššej možnej miere zakazovali vlastníkom a prevádzkovateľom plavidiel plaviacich sa pod ich vlajkou, ktoré sú zahrnuté do zoznamu uvedeného v odseku 1, zúčastňovať sa na rybolovných činnostiach vykonávaných v oblasti dohody GFCM vykonávaných plavidlami, ktoré sa nenachádzajú v registri GFCM, alebo byť s takýmito rybolovnými činnosťami spojení;

d) ich vnútroštátne právne predpisy v najvyššej možnej miere vyžadovali od vlastníkov plavidiel plaviacich sa pod ich vlajkou, ktoré sú zahrnuté do zoznamu uvedeného v odseku 1, aby boli štátnymi príslušníkmi alebo právnickými osobami vlajkového členského štátu;

e) ich plavidlá dodržiavali všetky príslušné opatrenia GFCM týkajúce sa ochrany a riadenia.

7. Členské štáty prijmú potrebné opatrenia s cieľom zakázať rybolov, ponechávanie na palube, vykládku a prekládku rýb alebo schránkovcov ulovených v oblasti dohody o GFCM, ktoré vykonávajú plavidlá s celkovou dĺžkou presahujúcou 15 metrov, ktoré sa nenachádzajú v registri GFCM.

8. Členské štáty bezodkladne oznámia Komisii všetky informácie, z ktorých vyplýva, že existujú presvedčivé dôvody na podozrenie, že plavidlá s celkovou dĺžkou presahujúcou 15 metrov, ktoré sa nenachádzajú v registri GFCM, lovia alebo prekladajú ryby alebo schránkovce v oblasti dohody GFCM.

▼M1







KAPITOLA IA

Povinnosti vedenia záznamov

▼M2 —————

▼M1

Článok 17b

Náhodné úlovky určitých morských druhov

1. Bez toho, aby bol dotknutý článok 15 ods. 5 nariadenia (ES) č. 1224/2009, kapitáni rybárskych plavidiel zaznamenávajú do rybárskeho denníka uvedeného v článku 14 uvedeného nariadenia tieto informácie:

a) každý prípad náhodného úlovku a vypustenia morských vtákov;

b) každý prípad náhodného úlovku a vypustenia morských korytnačiek;

c) každý prípad náhodného úlovku a vypustenia tuleňa mníšskeho;

d) každý prípad náhodného úlovku a vypustenia veľrybotvarých cicavcov;

e) každý prípad náhodného úlovku a, ak je to potrebné, vypustenia tých druhov žralokov a rají, ktoré sú uvedené v prílohe II alebo v prílohe III k protokolu k Barcelonskému dohovoru.

2. Vnútroštátne správy, ktoré má analyzovať vedecký poradný výbor, by mali okrem informácií zaznamenaných v lodnom denníku obsahovať aj:

a) v súvislosti s náhodnými úlovkami morských korytnačiek informácie o:

— druhu rybárskeho výstroja,

— čase udalosti,

— dobe ponorenia,

— hĺbke a polohe,

— cieľovom druhu,

— druhu morských korytnačiek a

— či boli morské korytnačky odhodené mŕtve alebo vypustené živé;

b) v súvislosti s náhodnými úlovkami veľrybotvarých cicavcov informácie o:

— charakteristikách druhu výstroja,

— čase udalosti,

— polohe (buď podľa geografických podoblastí, alebo štatistických obdĺžnikov, ako sa vymedzuje v prílohe I k tomuto nariadeniu) a

— či je týmto veľrybotvarým cicavcom delfín alebo iný druh veľrybotvarých cicavcov.

3. Členské štáty do 31. decembra 2015 stanovia pravidlá uvedené v odseku 1 pre zaznamenávanie náhodných úlovkov kapitánmi rybárskych plavidiel, ktoré nepodliehajú povinnosti viesť rybársky denník podľa článku 14 nariadenia (ES) č. 1224/2009.

▼B







KAPITOLA II

Opatrenia prístavných štátov

Článok 18

Rozsah pôsobnosti

Táto kapitola sa vzťahuje na rybárske plavidlá tretích krajín.

Článok 19

Predbežné oznámenie

Odchylne od článku 6 ods. 1 nariadenia (ES) č. 1005/2008 je lehota predbežného oznámenia najmenej 72 hodín pred očakávaným časom príchodu do prístavu.

Článok 20

Prístavné inšpekcie

1. Bez ohľadu na článok 9 ods. 1 nariadenia (ES) č. 1005/2008 členské štáty vykonávajú každý rok inšpekcie vo svojich určených prístavoch zamerané na minimálne 15 % vykládok a prekládok.

2. Bez ohľadu na článok 9 ods. 2 nariadenia (ES) č. 1005/2008 sa rybárske plavidlá, ktoré vstupujú do prístavu členského štátu bez predbežného oprávnenia, v každom prípade podrobia inšpekcii.

Článok 21

Postup inšpekcie

Popri požiadavkách ustanovených v článku 10 nariadenia (ES) č. 1005/2008 spĺňajú prístavné inšpekcie aj požiadavky uvedené v prílohe II k tomuto nariadeniu.

Článok 22

Zamietnutie použitia prístavu

1. Členské štáty neumožnia plavidlu tretej krajiny použiť svoje prístavy na účely vykládky, prekládky alebo spracovania produktov rybného hospodárstva ulovených v oblasti dohody o GFCM a zamietnu mu aj prístup k prístavným službám, ktoré zahŕňajú okrem iného doplnenie paliva a zásob, ak plavidlo:

a) nespĺňa požiadavky tohto nariadenia;

b) sa nachádza na zozname plavidiel, ktoré sa zúčastnili rybolovu NNN alebo takýto rybolov podporovali, prijatom regionálnou organizáciou pre riadenie rybného hospodárstva, alebo

c) nemá platné oprávnenie na rybolov alebo súvisiace činnosti v oblasti dohody o GFCM.

Odchylne od prvého pododseku nič nebráni členským štátov v tom, aby v prípade vyššej moci alebo núdze v zmysle článku 18 Dohovoru Organizácie Spojených národov o morskom práve ( 11 ) umožnili plavidlu tretej krajiny využiť ich prístavy na služby nevyhnutné na nápravu príslušnej situácie.

2. Odsek 1 sa uplatňuje spoločne s ustanoveniami o zamietnutí použitia prístavu uvedenými v článku 4 ods. 2 a článku 37 ods. 5 a 6 nariadenia (ES) č. 1005/2008.

3. Ak členský štát zamietol plavidlu tretej krajiny použitie svojich prístavov v súlade s odsekom 1 alebo 2, urýchlene to oznámi kapitánovi plavidla, vlajkovému štátu, Komisii a výkonnému tajomníkovi GFCM.

4. Ak dôvody na zamietnutie uvedené v odseku 1 alebo 2 prestanú platiť, členský štát zruší svoje zamietnutie a informuje o tom všetkých adresátov uvedených v odseku 3.

▼M2







KAPITOLA III

Kontrola zberu koralov

Článok 22a

Oprávnenie na zber koralu červeného

1. Oprávnené plavidlá alebo oprávnení rybári musia mať na zber koralu červeného v Stredozemnom mori platné oprávnenie na rybolov, v ktorom sa špecifikujú technické podmienky, za ktorých sa zber môže vykonávať.

2. V prípade absencie oprávnenia uvedeného v odseku 1 je zakázané koral červený zberať, ponechávať na palube, prekladať, vyloďovať, skladovať, predávať, vystavovať alebo ponúkať na predaj.

3. Členské štáty vedú aktualizovaný register oprávnení na rybolov uvedených v odseku 1 a najneskôr do 31. marca každého roka pošlú Komisii zoznam plavidiel, ktorým boli vydané oprávnenia uvedené v odseku 1. Komisia najneskôr do 30. apríla každého roka oznámi tento zoznam sekretariátu GFCM. Zoznam obsahuje v prípade každého plavidla tieto informácie

a) názov plavidla;

b) registračné číslo plavidla (kód pridelený zmluvnou stranou);

c) číslo v registri GFCM (kód krajiny ako 3-miestny alfabetický kód ISO + 9 číslic, napr. xxx000000001);

d) prístav registrácie (celý názov prístavu);

e) prípadný predchádzajúci názov;

f) prípadná predchádzajúca vlajka;

g) prípadné údaje o predchádzajúcom výmaze z iných registrov;

h) medzinárodný rádiový volací znak (ak existuje);

i) VMS alebo iné zariadenie na geolokalizáciu plavidla (áno/nie);

j) typ plavidla, najväčšia dĺžka (LOA) a hrubá priestornosť (GT) alebo hrubá registrovaná priestornosť (GRT) a výkon motora vyjadrený v kW;

k) bezpečnostné a ochranné vybavenie pre potreby pozorovateľa(-ov) na palube (áno/nie);

l) obdobie, počas ktorého je povolený zber koralu červeného;

m) oblasti, v ktorých je povolený zber koralu červeného: geografické podoblasti GFCM a bunky štatistickej mriežky GFCM;

n) účasť na výskumných programoch pod vedením národných/medzinárodných vedeckých inštitúcií (áno/nie; uveďte opis).

4. Členské štáty nesmú zvýšiť počet oprávnení na rybolov skôr, ako z vedeckých odporúčaní vyplynie, že stav ochrany stav populácie koralu červeného je priaznivý.

Článok 22b

Zaznamenávanie úlovkov koralu červeného

1. Rybári alebo kapitáni plavidiel oprávnených na zber koralu červeného zaznamenávajú úlovky v živej hmotnosti a pokiaľ možno počet kolónií, a to po rybolovnej operácii alebo v prípade denných rybárskych výjazdov najneskôr pri vylodení úlovku v prístave.

2. Rybárske plavidlá oprávnené na zber koralu červeného majú na palube lodný denník, do ktorého sa zaznamenávajú denné úlovky koralu červeného, a to bez ohľadu na živú hmotnosť úlovku, ako aj rybolovnú činnosť podľa oblasti a hĺbky, pokiaľ možno vrátane počtu rybolovných dní a potopení. Uvedené informácie sa oznamujú príslušným vnútroštátnym orgánom v lehote stanovenej v článku 14 ods. 6 nariadenia (ES) č. 1224/2009.

Článok 22c

Predchádzajúce oznámenie týkajúce sa koralu červeného

Kapitán rybárskeho plavidla alebo jeho zástupca oznámi príslušným orgánom dve až štyri hodiny pred odhadovaným časom príchodu do prístavu tieto informácie:

a) predpokladaný čas príchodu;

b) vonkajšie identifikačné číslo a názov rybárskeho plavidla;

c) odhadované množstvo v živej hmotnosti a pokiaľ možno počet kolónií koralu červeného na palube;

d) informácie o geografickej oblasti, z ktorej úlovok pochádza.

Článok 22d

Určené prístavy pre koral červený

Oprávnení rybári alebo oprávnené plavidlá môžu úlovky koralu červeného vyloďovať len v určených prístavoch. Každý členský štát určí na tento účel prístavy, v ktorých je povolené vyloďovať úlovky koralu červeného a do 30. apríla každého roka oznámi zoznam týchto prístavov sekretariátu GFCM a Komisii okrem prípadov, keď nedošlo k zmene prístavov, ktoré už boli oznámené.

Článok 22e

Kontrola vylodení koralu červeného

Každý členský štát vypracuje program kontrol založený na analýze rizika, najmä na účely overenia vylodení a potvrdenia údajov v lodných denníkoch.

Článok 22f

Prekládka koralu červeného

Operácie prekládky na mori sú v prípade koralu červeného zakázané.

Článok 22g

Vedecké informácie o korale červenom

Členské štáty, ktorých rybárske flotily vykonávajú cielený zber koralu červeného, zabezpečia existenciu riadne fungujúceho mechanizmu na primerané vedecké monitorovanie zberu a úlovkov s cieľom umožniť Vedeckému poradnému výboru GFCM poskytovať popisné údaje a odporúčania, ktoré sa týkajú aspoň:

a) vyvinutého rybolovného úsilia (napr. počet potopení za týždeň) a celkový objem úlovkov podľa populácií na miestnej, vnútroštátnej alebo nadnárodnej úrovni;

b) referenčných hodnôt v oblasti ochrany a riadenia s cieľom neustále zlepšovať regionálny riadiaci plán v súlade s cieľom maximálneho udržateľného výnosu a nízkeho rizika kolapsu populácie;

c) biologických a sociálno-ekonomických účinkov alternatívnych scenárov riadenia vrátane kontroly vstupu/výstupu a/alebo technických opatrení v zmysle návrhov zmluvných strán dohody o GFCM;

d) možných oblastí a období obmedzenia rybolovu na účely zachovania udržateľnosti rybolovu.







KAPITOLA IV

Kontrolné opatrenia týkajúce sa niektorých geografických podoblastí GFCM







Oddiel I

Kontrola rybolovu pagela bledého v Alboránskom mori

Článok 22h

Nahlasovanie denných úlovkov a vedľajších úlovkov pagela bledého

Bez toho, aby bol dotknutý článok 14 nariadenia (ES) č. 1224/2009, môžu členské štáty zaviesť mechanizmus, ktorým sa zabezpečí nahlasovanie všetkých komerčných denných úlovkov a vedľajších úlovkov pagela bledého v Alboránskom mori (geografické podoblasti GFCM 1, 2, 3 vymedzené v prílohe I) bez ohľadu na živú hmotnosť úlovku. Pokiaľ ide o rekreačný rybolov, členské štáty sa usilujú zaznamenávať, resp. vykonávať odhad úlovkov uvedeného druhu.

Článok 22i

Oprávnenia na rybolov a rybolovné činnosti

1. Členské štáty zriadia register rybárskych plavidiel, ktoré majú oprávnenie mať na palube alebo vyloďovať množstvá jedincov pagela bledého ulovených v Alboránskom mori, ktoré predstavujú viac ako 20 % živej hmotnosti úlovku po triedení na príliv. Tento register sa vedie a aktualizuje.

2. Rybárske plavidlá, ktoré cielene lovia pagela bledého, môžu vykonávať rybolovné činnosti len vtedy, ak sú tieto rybolovné činnosti uvedené v platnom oprávnení na rybolov, ktoré vydali príslušné orgány a v ktorom sa špecifikujú technické podmienky, za ktorých sa tieto činnosti môžu vykonávať. Oprávnenie obsahuje údaje stanovené v prílohe VIII.

3. Členské štáty musia:

a) oznámiť Komisii do 31. januára každého roka zoznam činných plavidiel, ktorým bolo vydané oprávnenie na aktuálny alebo nasledujúci rok, resp. roky; Komisia do konca februára každého roka oznámi tento zoznam sekretariátu GFCM. Tento zoznam obsahuje údaje uvedené v prílohe VIII;

b) podať Komisii a sekretariátu GFCM do konca novembra každého roka, počnúc od 30. novembra 2018 a najneskôr od 30. novembra 2020, v súhrnnom formáte správu o rybolovných činnostiach, ktoré vykonávajú plavidlá uvedené v odseku 1, ktorá obsahuje minimálne tieto informácie:

i) počet rybolovných dní;

ii) oblasť rybolovu a

iii) úlovky pagela bledého.

4. Všetky plavidlá s celkovou dĺžkou viac ako 12 metrov, ktoré sú oprávnené na cielený lov pagela bledého, musia byť vybavené systémom VMS alebo akýmkoľvek iným systémom geolokalizácie, aby kontrolné orgány mohli sledovať ich činnosti.

Článok 22j

Vedecké monitorovanie

Členské štáty, ktorých rybárske flotily cielene lovia pagela bledého, zabezpečia riadne zavedenie mechanizmu na primerané monitorovanie rybolovu a úlovkov s cieľom umožniť Vedeckému poradnému výboru (SAC) poskytovať popisné informácie a odporúčania aspoň o:

a) vlastnostiach rybárskeho výstroja, medzi ktoré patrí okrem iného maximálna dĺžka lovnej šnúry a statických sietí, ako aj počet, typ a veľkosť háčikov;

b) vyvinutom rybolovnom úsilí (napríklad počet rybolovných dní za týždeň) a celkový objem úlovkov komerčných rybárskych flotíl; okrem toho treba poskytnúť aj odhad objemu úlovkov rekreačného rybárstva;

c) referenčných hodnotách v oblasti ochrany a s cieľom vypracovať viacročné plány riadenia pre udržateľný rybolov v súlade s cieľom maximálneho udržateľného výnosu a nízkeho rizika kolapsu populácie;

d) sociálno-ekonomických účinkoch alternatívnych scenárov vrátane kontroly vstupu/výstupu a/alebo technických opatrení identifikovaných komisiou GFCM a/alebo zmluvnými stranami;

e) možných oblastiach a obdobiach obmedzenia rybolovu na účely zachovania udržateľnosti rybolovu;

f) potenciálnom vplyve rekreačného rybárstva na stav populácie, resp. populácií pagela bledého.







Oddiel II

Sicílsky prieliv

Článok 22k

Oprávnenia na rybolov v populáciách druhov žijúcich pri morskom dne v Sicílskom prielive vykonávaný vlečnými sieťami na lov pri dne

1. Cielený rybolov populácií druhov žijúcich pri morskom dne v Sicílskom prielive (geografické podoblasti GFCM 12, 13, 14, 15 a 16 vymedzené v prílohe I) vlečnými sieťami možno vykonávať len v prípade rybolovných činností uvedených v platnom oprávnení na rybolov, ktoré vydali príslušné orgány a v ktorom sa špecifikujú technické podmienky, za ktorých sa tieto činnosti môžu vykonávať.

2. Oprávnenie na rybolov uvedené v odseku 1 musí okrem údajov uvedených v prílohe I k vykonávaciemu nariadeniu Komisie (EÚ) 2017/218 ( 12 ) obsahovať tieto údaje:

a) číslo v registri GFCM;

b) prípadný predchádzajúci názov;

c) prípadná predchádzajúca vlajka;

d) prípadné údaje o predchádzajúcom výmaze z iných registrov.

3. Členské štáty pošlú Komisii do 31. októbra každého roka zoznam plavidiel, ktorým boli vydané oprávnenia uvedené v odseku 1. Komisia najneskôr do 30. novembra každého roka oznámi tento zoznam orgánu, ktorý určí, a sekretariátu GFCM.

4. Členské štáty podajú Komisii a sekretariátu GFCM najneskôr do 31. augusta každého roka v súhrnnom formáte správu o rybolovných činnostiach, ktoré vykonávajú plavidlá uvedené v odseku 1, ktorá obsahuje minimálne tieto informácie:

i) počet rybolovných dní;

ii) rybolovná oblasť a

iii) úlovky merlúzy európskej a krevety ružovej.

Článok 22l

Určené prístavy

1. Každý členský štát v súlade s článkom 43 ods. 5 nariadenia (ES) č. 1224/2009 určí prístavy, v ktorých bude možné vykonávať vylodenie merlúzy európskej a krevety ružovej zo Sicílskeho prielivu. Členské štáty najneskôr do 30. novembra 2018 predložia zoznam určených prístavov vylodenia sekretariátu GFCM a Komisii. Každá následná zmena tohto zoznamu sa bezodkladne oznámi sekretariátu GFCM a Komisii.

2. Je zakázané vyloďovať alebo prekladať z rybárskych plavidiel akékoľvek množstvo merlúzy európskej a krevety ružovej, ktoré boli ulovené v Sicílskom prielive, na akomkoľvek inom mieste než v prístavoch, ktoré na vylodenie určili členské štáty.

Článok 22m

Medzinárodný spoločný program inšpekcií a dohľadu v Sicílskom prielive

1. Členské štáty môžu vykonávať činnosti inšpekcií a dohľadu v rámci medzinárodného spoločného programu inšpekcií a dohľadu (ďalej len „program“) vo vodách mimo vnútroštátnej právomoci v geografických podoblastiach GFCM 12, 13, 14, 15 a 16 vymedzených v prílohe I (ďalej len „oblasť inšpekcie a dohľadu“).

2. Členské štáty môžu v rámci programu určiť inšpektorov a prostriedky na inšpekcie a vykonávať inšpekcie. Inšpektorov Únie pre program môže vymenovať aj Komisia alebo ňou určený orgán.

3. Činnosti dohľadu a inšpekcie za Úniu koordinuje Komisia alebo ňou určený orgán a každoročne v spolupráci s príslušnými členskými štátmi pripravuje plán spoločného nasadenia, ktorý Únii umožní plniť si povinnosti vyplývajúce z programu. Členské štáty prijmú potrebné opatrenia na zabezpečenie implementácie týchto plánov, najmä s ohľadom na požadované ľudské a materiálne zdroje a na lehoty a geografické oblasti, v ktorých sa tieto zdroje majú použiť.

4. Každý členský štát najneskôr do 31. októbra každého roka oznámi Komisii alebo ňou určenému orgánu zoznam mien inšpektorov, ktorí sú oprávnení vykonávať inšpekcie a dohľad v oblasti uvedenej v odseku 1, ako aj názvy plavidiel a lietadiel používaných na inšpekcie a dohľad, ktoré plánujú prideliť do programu v nasledujúcom roku. Komisia alebo ňou určený orgán pošle uvedené informácie sekretariátu GFCM do 1. decembra každého roka alebo čo najskôr pred začatím inšpekčných činností.

5. Inšpektori pridelení k programu musia mať pri sebe preukaz totožnosti inšpektora GFCM vydaný príslušnými orgánmi, ktorého vzor je uvedený v prílohe IV.

6. Plavidlá, ktoré vykonávajú povinnosti nalodenia a inšpekcie v súlade s programom, sa plavia pod špeciálnou vlajkou alebo zástavou opísanou v prílohe V.

7. Každý členský štát zabezpečí, aby každé inšpekčné plavidlo, ktoré má právo plaviť sa pod jeho vlajkou a pôsobí v oblasti uvedenej v odseku 1, udržiavalo pokiaľ možno denne zabezpečený kontakt so všetkými ostatnými inšpekčnými plavidlami pôsobiacimi v danej oblasti s cieľom vymieňať si informácie potrebné na koordináciu činností.

8. Každý členský štát, ktorý vykonáva inšpekcie a dohľad v oblasti uvedenej v odseku 1, zabezpečí, aby každé inšpekčné plavidlo predložilo pri vstupe do oblasti zoznam spozorovaných plavidiel vypracovaný v súlade s prílohou VII, nalodení a inšpekcií, ktoré vykonalo počas predchádzajúcich desiatich dní, vrátane dátumov, súradníc a iných relevantných informácií.

Článok 22n

Vykonávanie inšpekcií

1. Inšpektori pridelení k programu musia:

a) pred nalodením oznámiť rybárskemu plavidlu názov inšpekčného plavidla;

b) vyvesiť na inšpekčné plavidlo a plavidlo, na ktoré sa naloďujú, zástavu opísanú v prílohe V;

c) obmedziť každý inšpekčný tím na maximálny počet troch inšpektorov.

2. Po nalodení na plavidlo sa inšpektori musia kapitánovi rybárskeho plavidla preukázať preukazom totožnosti opísaným v prílohe IV. Inšpekcie sa vykonávajú v jednom z úradných jazykov GFCM a pokiaľ možno v jazyku, ktorý ovláda kapitán rybárskeho plavidla.

3. Inšpektori vypracujú správu o inšpekcii vo formáte stanovenom v prílohe VI.

4. Inšpektor podpíše správu v prítomnosti kapitána plavidla, ktorý má právo doplniť do správy všetky pripomienky, ktoré považuje za vhodné, a ktorý musí správu tiež podpísať.

5. Kópie správy dostane kapitán plavidla a orgány zmluvnej strany vykonávajúcej inšpekciu, ktoré postúpia kópiu orgánom vlajkového štátu plavidla, ktoré bolo podrobené inšpekcii, a Komisii a/alebo ňou určenému orgánu. Komisia postúpi kópiu správy sekretariátu GFCM.

6. Počet členov inšpekčného tímu a trvanie inšpekcie určí veliaci dôstojník inšpekčného plavidla s prihliadnutím na všetky relevantné okolnosti.

Článok 22o

Porušenie predpisov

1. Na účely tohto článku sa za porušenie predpisov považujú tieto činnosti:

a) činnosti uvedené v článku 3 ods. 1 písm. a), b), c), e), f), g) a h) nariadenia (EÚ) č. 1005/2008;

b) rušenie satelitného systému monitorovania a

c) nedodržiavanie povinnosti používať systém VMS.

2. V prípade každého nalodenia a inšpekcie na palube rybárskeho plavidla, počas ktorej inšpektori zistia porušenie predpisov, orgány vlajkového členského štátu inšpekčného plavidla bezodkladne informujú Komisiu alebo ňou určený orgán, ktorý upovedomí vlajkový štát rybárskeho plavidla podrobeného inšpekcii, a to priamo aj cez sekretariát GFCM. Informujú aj všetky inšpekčné lode vlajkového štátu rybárskeho plavidla, o ktorých sa vie, že sa nachádzajú v blízkosti.

3. Vlajkový členský štát plavidla zabezpečí, aby predmetné rybárske plavidlo po inšpekcii, pri ktorej sa zistilo porušenie predpisov, ukončilo všetky rybolovné činnosti. Vlajkový členský štát vyzve rybárske plavidlo, aby sa do 72 hodín dostavilo do ním určeného prístavu, kde sa začne vyšetrovanie.

4. V prípade, že sa pri inšpekcii zistilo porušenie predpisov, sa kroky a nadväzné opatrenia, ktoré prime vlajkový členský štát, oznámia Komisii alebo ňou určenému orgánu. Komisia alebo ňou určený orgán postúpi kroky a prijaté nadväzné opatrenia sekretariátu GFCM.

5. Orgány členských štátov konajú na základe na správ o inšpekcii podľa článku 22n ods. 3 a vyhlásení vyplývajúcich z kontrol podkladov vyhotovených inšpektormi podobným spôsobom, ako konajú na základe správ a vyhlásení vnútroštátnych inšpektorov.







Oddiel III

Čierne more

Článok 22p

Opatrenia na zabraňovanie NNN rybolovu kalkana veľkého v Čiernom mori, na odrádzanie od neho a jeho odstránenie

1. Do 20. januára každého roka zašle každý členský štát Komisii prostredníctvom obvyklého nosiča spracovaných údajov zoznam plavidiel na lov nastavovacími žiabrovkami s oprávnením na lov kalkana veľkého v Čiernom mori (geografická podoblasť GFCM 29 vymedzená v prílohe I). Do 31. januára každého roka Komisia tento zoznam pošle sekretariátu GFCM.

2. Zoznam uvedený v odseku 1 musí okrem údajov uvedených v prílohe I k vykonávaciemu nariadeniu (EÚ) 2017/218 obsahovať tieto údaje:

a) číslo v registri GFCM;

b) prípadný predchádzajúci názov;

c) prípadná predchádzajúca vlajka;

d) prípadné údaje o predchádzajúcom výmaze z iných registrov;

e) hlavné cieľové druhy;

f) hlavný výstroj používaný na rybolov kalkana veľkého, segment flotily a operačnú jednotku v zmysle úlohy 1 štatistickej matice uvedenej v oddiele C prílohy III;

g) obdobie, počas ktorého je povolený rybolov žiabrovkami alebo iným výstrojom, ktorým možno loviť kalkana veľkého (v relevantných prípadoch).

3. Na požiadanie GFCM členské štáty nahlásia informácie o rybárskych plavidlách oprávnených na vykonávanie rybolovu v danom období. Oznámia predovšetkým názvy predmetných rybárskych plavidiel, ich vonkajšie identifikačné číslo a rybolovné možnosti pridelené každému plavidlu.

4. Príslušné orgány pobrežného členského štátu sú povinné vyloviť neoznačené opustené žiabrovky používané na rybolov kalkana veľkého, ktoré sa nájdu na mori. Tieto siete sa zadržia, kým nedôjde k riadnej identifikácii vlastníka; ak vlastníka nemožno identifikovať, siete sa zničia.

5. V súlade s článkom 43 ods. 5 nariadenia (ES) č. 1224/2009 každý členský štát určí miesta vylodenia, kde sa budú vykonávať vylodenia a prekládky jedincov kalkana veľkého ulovených v Čiernom mori. Zoznam týchto miest sa musí oznámiť sekretariátu GFCM a Komisii najneskôr 30. novembra každého roka.

6. Je zakázané vyloďovať alebo prekladať z rybárskych plavidiel akékoľvek množstvo jedincov kalkana veľkého ulovených v Čiernom mori na iných miestach, ako na miestach uvedených v odseku 5.

Článok 22q

Národné plány monitorovania, kontroly a dohľadu pre rybolov kalkana veľkého v Čiernom mori

1. Členské štáty vypracujú národné plány monitorovania, kontroly a dohľadu (ďalej len „národné plány“) s cieľom vykonať ustanovenia článku 22p tým, že okrem iného zabezpečia riadne a presné monitorovanie a zaznamenávanie mesačných úlovkov a/alebo rybolovného úsilia.

2. Národné plány musia obsahovať tieto prvky:

a) jasné vymedzenie prostriedkov kontrol s opisom ľudských zdrojov a technických a finančných prostriedkov, ktoré sú konkrétne vyhradené a dostupné na účely vykonávania národných plánov;

b) jasné vymedzenie inšpekčnej stratégie (vrátane protokolov z inšpekcie), ktorá je sústredená na rybárske plavidlá, v prípade ktorých sa dá predpokladať, že lovia kalkana veľkého a súvisiace druhy;

c) akčné plány na kontrolu trhov a dopravy;

d) vymedzenie úloh a postupov inšpekcií vrátane stratégie odberu vzoriek použitých na overenie váženia úlovkov pri prvom predaji a stratégie odberu vzoriek v prípade plavidiel, na ktoré sa nevzťahuje povinnosť predkladať lodný denník a vyhlásenie o vylodení;

e) pokyny pre inšpektorov, organizácie výrobcov a rybárov určené na vysvetlenie súboru pravidiel, ktoré platia pre rybolov, pri ktorom môže dôjsť k výlovu kalkana veľkého, vrátane týchto pravidiel:

i) pravidlá zapisovania údajov do dokumentov vrátane správ z inšpekcií, rybárskych denníkov, vyhlásení o prekládke, vyhlásení o vylodení, vyhlásení o prevzatí, prepravných dokumentov a záznamov o predaji;

ii) platné technické opatrenia vrátane veľkosti ôk a/alebo rozmerov ôk, minimálneho objemu úlovku, dočasných obmedzení;

iii) stratégie odberu vzoriek;

iv) mechanizmy krížovej kontroly;

f) odborná príprava národných inšpektorov s cieľom vykonávať úlohy uvedené v prílohe II.

3. Do 20. januára každého roka členské štáty oznámia Komisii alebo ňou určenému orgánu národné plány. Komisia alebo ňou určený orgán postúpi tieto správy sekretariátu GFCM do 31. januára každého roka.

Článok 22r

Vedecké monitorovanie rybolovu kalkana veľkého v Čiernom mori

Členské štáty oznámia najneskôr do 30. novembra každého roka Vedeckému poradnému výboru (SAC) a Komisii všetky dodatočné informácie, ktoré môžu slúžiť na účely vedeckého monitorovania kalkana veľkého v Čiernom mori.

▼B







HLAVA IV

SPOLUPRÁCA, INFORMOVANIE A VYKAZOVANIE

Článok 23

Spolupráca a informovanie

1. Komisia a členské štáty spolupracujú a vymieňajú si informácie s výkonným tajomníkom GFCM, najmä:

a) požadovaním informácií z príslušných databáz a poskytovaním informácií do nich;

b) požadovaním a poskytovaním spolupráce na podporu účinného vykonávania tohto nariadenia.

2. Členské štáty zabezpečia, aby ich vnútroštátne informačné systémy súvisiace s rybným hospodárstvom umožňovali priamu elektronickú výmenu informácií o inšpekciách v prístavných štátoch uvedených v hlave III medzi nimi a výkonným tajomníkom GFCM, pričom sa náležite zohľadňujú požiadavky dôvernosti.

3. Členské štáty prijmú opatrenia na elektronickú výmenu informácií medzi príslušnými vnútroštátnymi orgánmi a na koordinovanie činností týchto orgán pri vykonávaní opatrení stanovených v hlave III kapitole II.

4. Členské štáty zostavia zoznam kontaktných miest na účely tohto nariadenia, ktorý elektronicky bezodkladne zašlú Komisii, výkonnému tajomníkovi GFCM a zmluvným stranám GFCM.

5. Komisia môže prijať v súvislosti s podrobnými pravidlami spolupráce a výmeny informácií vykonávacie akty. Tieto vykonávacie akty sa prijmú v súlade s postupom preskúmania uvedeným v článku 25 ods. 2.

▼M1

Článok 23a

Nahlasovanie príslušných údajov Komisii

1. Do 15. decembra každého roka dotknuté členské štáty predložia Komisii:

▼M2

a) údaje o korale červenom uvedené v článku 22b a

▼M1

b) vo forme elektronickej správy informácie o miere náhodných úlovkov a vypustenia morských vtákov, morských korytnačiek, tuleňov mníšskych, veľrybotvarých cicavcov a žralokov a rají, ako aj všetky príslušné informácie nahlasované v súlade s článkom 17b ods. 1 písm. a), b), c), d) a e).

2. Komisia zašle informácie uvedené v odseku 1 do 31. decembra každého roka výkonnému tajomníkovi GFCM.

3. Členské štáty oznámia Komisii všetky zmeny, ku ktorým dôjde v zozname prístavov určených na vyloďovanie úlovkov koralu červeného v súlade s odsekom 5 odporúčania GFCM/36/2012/1.

4. Členské štáty zriadia primerané systémy monitorovania na účely zberu spoľahlivých informácií o vplyve rybárskych plavidiel zameraných na lov ostroňa bieloškvrnitého pomocou nastavovacích žiabroviek na lov pri dne na populácie veľrybotvarých cicavcov v Čiernom mori a predkladajú tieto informácie Komisii.

5. Členské štáty informujú Komisiu o všetkých zmenách, ku ktorým dôjde v mapách a zoznamoch zemepisných polôh, ktorými je určená poloha jaskýň tuleňa mníšskeho, ako sa uvádzajú v odseku 6 odporúčania GFCM/35/2011/5.

6. Komisia okamžite zašle informácie uvedené v odsekoch 3, 4 a 5 výkonnému tajomníkovi GFCM.

7. Komisia môže prijať vykonávacie akty v súvislosti s formátom a zasielaním informácií, ktoré sú uvedené v odsekoch 1, 3, 4 a 5. Uvedené vykonávacie akty sa prijmú v súlade s postupom preskúmania uvedeným v článku 25 ods. 2.

▼M2

8. Každý členský štát predloží do 30. júna každého roka Komisii a sekretariátu GFCM podrobnú správu o svojich rybolovných činnostiach týkajúcich sa koralu červeného. Takáto správa musí obsahovať aspoň informácie o celkovom úlovku a oblastiach rybolovu a pokiaľ možno aj počet potopení a priemerný úlovok na jedno potopenie.

▼M1

Článok 23b

Kontrola, monitorovanie a dohľad týkajúce sa rybolovu populácií malých pelagických druhov v Jadranskom mori

1. Každý rok do 1. októbra členské štáty oznámia Komisii svoje plány a programy na zabezpečenie súladu s článkom 16l prostredníctvom primeraného monitorovania a nahlasovania, najmä pokiaľ ide o mesačné úlovky a vynaložené rybolovné úsilie.

2. Komisia predloží informácie uvedené v odseku 1 každý rok najneskôr do 30. októbra výkonnému tajomníkovi GFCM.

▼B

Článok 24

Vykazovanie štatistických matríc

1. Členské štáty každý rok pred 1. májom predložia výkonnému tajomníkovi GFCM údaje týkajúce sa úloh 1.1, 1.2, 1.3, 1.4. a 1.5 štatistickej matrice GFCM stanovených v oddiele C prílohy III.

2. Na predkladanie údajov uvedených v odseku 1 členské štáty používajú systém GFCM na zadávanie údajov alebo akúkoľvek iný vhodný štandard a protokol na predkladanie údajov, ktoré určí výkonný tajomník GFCM a ktorý je prístupný na webovej stránke GFCM.

3. Členské štáty informujú o údajoch predložených na základe tohto článku Komisiu.

Komisia môže prijať v súvislosti s podrobnými pravidlami týkajúcimi sa formátu a zasielania údajov uvedených v tomto článku vykonávacie akty. Tieto vykonávacie akty sa prijmú v súlade s postupom preskúmania uvedeným v článku 25 ods. 2.







HLAVA V

ZÁVEREČNÉ USTANOVENIA

Článok 25

Postup výboru

1. Komisii pomáha výbor pre rybolov a akvakultúru zriadený článkom 30 ods. 1 nariadenia (ES) č. 2371/2002. Tento výbor je výborom v zmysle nariadenia (EÚ) č. 182/2011.

2. Ak sa odkazuje na tento odsek, uplatňuje sa článok 5 nariadenia (EÚ) č. 182/2011.

Článok 26

Delegovanie právomocí

Pokiaľ je to nevyhnutné na to, aby sa do práva Únie implementovali zmeny a doplnenia, ktoré sa stali pre Úniu záväznými a ktoré sa týkajú existujúcich opatrení GFCM, ktoré sa už implementovali do práva Únie, Komisia je splnomocnená v súlade s článkom 27 prijať delegované akty s cieľom zmeniť a doplniť ustanovenia tohto nariadenia v súvislosti s:

a) poskytovaním informácií výkonnému tajomníkovi GFCM podľa článku 15 ods. 4;

b) zasielaním zoznamu oprávnených plavidiel výkonnému tajomníkovi GFCM podľa článku 17;

c) opatreniami prístavných štátov stanovenými v článkoch 18 až 22;

d) spoluprácou, informovaním a vykazovaním, ktoré sa uvádzajú v článkoch 23 a 24;

e) tabuľkou, mapou a zemepisnými súradnicami zemepisných podoblastí GFCM (ďalej len „GSA“), ktoré sa uvádzajú v prílohe I;

f) postupmi prístavných štátov na inšpekciu plavidiel, ktoré sa uvádzajú v prílohe II, a

g) štatistickými matricami GFCM uvedenými v prílohe III.

Článok 27

Výkon delegovania právomocí

1. Právomoc prijímať delegované akty sa Komisii udeľuje za podmienok stanovených v tomto článku.

2. Právomoc prijímať delegované akty uvedené v ►M1 článkoch 16b, 16c a 26 ◄ sa Komisii udeľuje na obdobie troch rokov od ►M1 28. novembra 2015 ◄ . Komisia predloží správu týkajúcu sa delegovania právomoci najneskôr šesť mesiacov pred uplynutím tohto trojročného obdobia. Delegovanie právomoci sa automaticky predlžuje na rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.

3. Delegovanie právomoci uvedené v ►M1 článkoch 16b, 16c a 26 ◄ môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci v ňom uvedenej. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.

4. Komisia oznamuje delegovaný akt Európskemu parlamentu a Rade súčasne, a to hneď po jeho prijatí.

5. Delegovaný akt prijatý podľa ►M1 článkov 16b, 16c a 26 ◄ nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.

Článok 28

Zmeny a doplnenia nariadenia (ES) č. 1967/2006

Nariadenie (ES) č. 1967/2006 sa týmto mení a dopĺňa takto:

1. v článku 4 sa vypúšťa odsek 3;

2. v článku 9 sa odsek 3 nahrádza takto:

„3. Pre vlečené siete, ktoré nie sú uvedené v odseku 4, je minimálna veľkosť ôk aspoň:

a) 40 mm na koncovom rukávci pri sieťach so štvorcovými okami alebo

b) na základe riadne odôvodnenej žiadosti vlastníka lode 50 mm pri sieťach s kosoštvorcovými okami, ktoré majú uznanú selektivitu rovnakú alebo väčšiu, ako je selektivita sietí uvedených v písmene a).

Rybárske plavidlá sú oprávnené využívať a uchovávať na palube iba jeden týchto z dvoch druhov sietí.

Komisia predloží do 30. júna 2012 Európskemu parlamentu a Rade správu o vykonávaní tohto odseku, na základe ktorej, ako aj na základe informácií poskytnutých členskými štátmi do 31. decembra 2011 navrhne v prípade potreby vhodné zmeny a doplnenia.“;

3. článok 24 sa vypúšťa;

4. v článku 27 sa vypúšťajú odseky 1 a 4.

Článok 29

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch.









PRÍLOHA I

A. Tabuľka geografických podoblastí GFCM (GSA)







PODOBLASŤ FAO ŠTATISTICKÉ ČASTI FAO GSA ZÁPADNÁ 1.1 BALEÁRY 1 severné Alboránske more 2 ostrov Alborán 3 južné Alboránske more 4 Alžírsko 5 Baleáry 6 severné Španielsko 11.1 Sardínia (západná) 1.2 LIONSKÝ ZÁLIV 7 Lionský záliv 1.3 SARDÍNIA 8 ostrov Korzika 9 Ligúrske a severné Tyrrhenské more 10 južné Tyrrhenské more 11.2 Sardínia (východná) 12 severné Tunisko STREDNÁ 2.1 JADRANSKÉ MORE 17 severné Jadranské more 18 južné Jadranské more (časť) 2.2 IÓNSKE MORE 13 Hammámatský záliv 14 Gabeský záliv 15 ostrov Malta 16 juh Sicílie 18 južné Jadranské more (časť) 19 západné Iónske more 20 východné Iónske more 21 južné Iónske more VÝCHODNÁ 3.1 EGEJSKÉ MORE 22 Egejské more 23 ostrov Kréta 3.2 LEVANTSKÉ MORE 24 severné Levantské more 25 ostrov Cyprus 26 južné Levantské more 27 Levantské more ČIERNE MORE 4.1 MARMARSKÉ MORE 28 Marmarské more 4.2 ČIERNE MORE 29 Čierne more 4.3 AZOVSKÉ MORE 30 Azovské more

B. Mapa geografických podoblastí GFCM (GSA) (GFCM, 2009)

— Štatistické časti FAO (červená farba) — geografické podoblasti GFCM (čierna farba)

01 – severné Alboránske more

02 – ostrov Alborán

03 – južné Alboránske more

04 – Alžírsko

05 – Baleáry

06 – severné Španielsko

07 – Lionský záliv

08 – ostrov Korzika

09 – Ligúrske a severné Tyrrhenské more

10 – južné a stredné Tyrrhenské more

11.1 – Sardínia (západná)

11.2 – Sardínia (východná)

12 – severné Tunisko

13 – Hammámatský záliv

14 – Gabeský záliv

15 – ostrov Malta

16 – juh Sicílie

17 – severné Jadranské more

18 – južné Jadranské more

19 – západné Iónske more

20 – východné Iónske more

21 – južné Iónske more

22 – Egejské more

23 – ostrov Kréta

24 – severné Levantské more

25 – ostrov Cyprus

26 – južné Levantské more

27 – Levantské more

28 – Marmarské more

29 – Čierne more

30 – Azovské more

C. Zemepisné súradnice zemepisných podoblastí GFCM (GSA) (GFCM, 2009)







GSA HRANICE 1 pobrežné pásmo 36° s. š., 5° 36′ z. d. 36° s. š., 3° 20′ z. d. 36° 05′ s. š., 3° 20′ z. d. 36° 05′ s. š., 2° 40′ z. d. 36° s. š., 2° 40′ z. d. 36° s. š., 1° 30′ z. d. 36° 30′ s. š., 1° 30′ z. d. 36° 30′ s. š., 1° z. d. 37° 36′ s. š., 1° z. d. 2 36° 05′ s. š., 3° 20′ z. d. ° š., 2° 40′ z. d. 35° 45′ s. š., 3° 20′ z. d. 35° 45′ s. š., 2° 40′ z. d. 3 pobrežné pásmo 36° s. š., 5° 36′ z. d. 35° 49′ s. š., 5° 36′ z. d. 36° s. š., 3° 20′ z. d. 35° 45′ s. š., 3° 20′ z. d. 35° 45′ s. š., 2° 40′ z. d. 36° s. š., 2° 40′ z. d. 36° s. š., 1° 13′ z. d. marocko-alžírska hranica 4 pobrežné pásmo 36° s. š., 2° 13′ z. d. 36° s. š., 1° 30′ z. d. 36° 30′ s. š., 1° 30′ z. d. 36° 30′ s. š., 1° z. d. 37° s. š., 1° z. d. 37° s. š., 0° 30′ v. d. 38° s. š., 0° 30′ v. d. 38° s. š., 8° 35′ v. d. tunisko – alžírska hranica marocko-alžírska hranica 5 38° s. š., 0° 30′ v. d. 39° 30′ s. š., 0° 30′ v. d. 39° 30′ s. š., 1° 30′ z. d. 40° s. š., 1° 30′ v. d. 40° s. š., 2° v. d. 40° 30′ s. š., 2° v. d. 40° 30′ s. š., 6° v. d. ° š., 6° v. d. 6 pobrežné pásmo 37° 36′ s. š., 1° z. d. 37° s. š., 1° z. d. 37° s. š., 0° 30′ v. d. 39° 30′ s. š., 0° 30′ v. d. 39° 30′ s. š., 1° 30′ z. d. 40° s. š., 1° 30′ v. d. 40° s. š., 2° v. d. 40° 30′ s. š., 2° v. d. 40° 30′ s. š., 6° v. d. 41° 47′ s. š., 6° v. d. 42° 26′ s. š., 3° 09′ v. d. 7 pobrežné pásmo 42° 26′ s. š., 3° 09′ v. d. 41° 20′ s. š., 8° v. d. francúzsko-talianska hranica 8 43° 15′ s. š., 7° 38′ v. d. 43° 15′ s. š., 9° 45′ v. d. 41° 18′ s. š., 9° 45′ v. d. 41° 20′ s. š., 8° v. d. 41° 18′ s. š., 8° v. d. 9 pobrežné pásmo francúzsko-talianska hranica 43° 15′ s. š., 7° 38′ v. d. 43° 15′ s. š., 9° 45′ v. d. 41° 18′ s. š., 9° 45′ v. d. 41° 18′ s. š., 13° v. d. 10 pobrežné pásmo (vrátane severnej Sicílie) 41° 18′ s. š., 13° v. d. 41° 18′ s. š., 11° v. d. 38° s. š., 11° v. d. 38° s. š., 12° 30′ v. d. 11 41° 47′ s. š., 6° v. d. 41° 18′ s. š., 6° v. d. 41° 18′ s. š., 11° v. d. 38° 30′ s. š., 11° v. d. 38° 30′ s. š., 8° 30′ v. d. 38° s. š., 8° 30′ v. d. 38° s. š., 6° v. d. 12 pobrežné pásmo tunisko – alžírska hranica 38° s. š., 8° 30′ v. d. 38° 30′ s. š., 8° 30′ v. d. 38° 30′ s. š., 11° v. d. 38° s. š., 11° v. d. 37° s. š., 12° v. d. 37° s. š., 11° 04′ v. d. 13 pobrežné pásmo 37° s. š., 11° 04′ v. d. 37° s. š., 12° v. d. 35° s. š., 13° 30′ v. d. 35° s. š., 11° v. d. 14 pobrežné pásmo 35° s. š., 11° v. d. 35° s. š., 15° 18′ v. d. tunisko-líbyjská hranica 15 36° 30′ s. š., 13° 30′ v. d. 35° s. š., 13° 30′ v. d. 35° s. š., 15° 18′ v. d. 36° 30′ s. š., 15° 18′ v. d. 16 pobrežné pásmo 38° s. š., 12° 30′ v. d. 38° s. š., 11° v. d. 37° s. š., 12° v. d. 35° s. š., 13° 30′ v. d. 36° 30′ s. š., 13° 30′ v. d. 36° 30′ s. š., 15° 18′ v. d. 37° s. š., 15° 18′ v. d. 17 pobrežné pásmo 41° 55′ s. š., 15° 08′ v. d. chorvátsko-čiernohorská hranica 18 pobrežné pásmo (obe strany) 41° 55′ s. š., 15° 08′ v. d. 40° 04′ s. š., 18° 29′ v. d. chorvátsko-čiernohorská hranica albánsko-grécka hranica 19 pobrežné pásmo (vrátane východnej Sicílie) 40° 04′ s. š., 18° 29′ v. d. 37° s. š., 15° 18′ v. d. 35° s. š., 15° 18′ v. d. 35° s. š., 19° 10′ v. d. 39° 58′ s. š., 19° 10′ v. d. 20 pobrežné pásmo albánsko-grécka hranica 39° 58′ s. š., 19° 10′ v. d. 35° s. š., 19° 10′ v. d. 35° s. š., 23° v. d. 36° 30′ s. š., 23° v. d. 21 pobrežné pásmo tunisko-líbyjská hranica 35° s. š., 15° 18′ v. d. 35° s. š., 23° v. d. 34° s. š., 23° v. d. 34° s. š., 25° 09′ v. d. líbyjsko-egyptská hranica 22 pobrežné pásmo 36° 30′ s. š., 23° v. d. 36° s. š., 23° v. d. 36° s. š., 26° 30′ v. d. 34° s. š., 26° 30′ v. d. 34° s. š., 29° v. d. 36° 43′ s. š., 29° v. d. 23 36° s. š., 23° v. d. 36° s. š., 26° 30′ v. d. 34° s. š., 26° 30′ v. d. 34° s. š., 23° v. d. 24 pobrežné pásmo 36° 43′ s. š., 29° v. d. 34° s. š., 29° v. d. 34° s. š., 32° v. d. 35° 47′ s. š., 32° v. d. 35° 47′ s. š., 35° v. d. turecko-sýrska hranica 25 35° 47′ s. š., 32° v. d. 34° s. š., 32° v. d. 34° s. š., 35° v. d. 35° 47′ s. š., 35° v. d. 26 pobrežné pásmo líbyjsko-egyptská hranica 34° s. š., 25° 09′ v. d. 34° s. š., 34° 13′ v. d. hranica Egypt – pásmo Gazy 27 pobrežné pásmo hranica Egypt – pásmo Gazy 34° s. š., 34° 13′ v. d. 34° s. š., 35° v. d. 35° 47′ s. š., 35° v. d. turecko-sýrska hranica 28 29 30









PRÍLOHA II

Postupy prístavných štátov na inšpekcie plavidiel

1. Identifikácia plavidiel

Prístavní inšpektori:

a) overujú platnosť úradných dokladov na palube, v prípade potreby na tento účel kontaktujú vlajkový štát alebo medzinárodný register plavidiel;

b) v prípade potreby zabezpečujú úradný preklad dokladov;

c) overujú názov plavidla, vlajku, vonkajšie identifikačné číslo a označenia (prípadne identifikačné číslo lode podľa Medzinárodnej námornej organizácie IMO) a medzinárodný rádiový volací znak;

d) pokiaľ je to možné, preverujú, či plavidlo zmenilo názov a/alebo vlajku, a prípadne zaznamenajú predchádzajúce názvy a vlajky;

e) zaznamenávajú prístav registrácie, meno a adresu vlastníka (prevádzkovateľa a oprávneného užívateľa, pokiaľ je iný ako vlastník), zástupcu plavidla a kapitána plavidla, pokiaľ možno vrátane jedinečného identifikačného čísla spoločnosti a registrovaného vlastníka, a

f) zaznamenávajú mená a adresy prípadných predchádzajúcich vlastníkov za posledných päť rokov.

2. Oprávnenia

Prístavní inšpektori overujú súlad oprávnení na rybolov a prepravu rýb a produktov rybného hospodárstva s údajmi získanými podľa bodu 1 a overujú trvanie oprávnení a ich platnosť pre jednotlivé oblasti, druhy rýb a výstroja.

3. Ostatné dokumenty

Prístavní inšpektori skúmajú všetky príslušné dokumenty vrátane dokumentov v elektronickej forme. Medzi príslušné dokumenty patria napríklad lodný denník, hlavne lodný denník rybolovu, a zoznam posádky, schémy uskladnenia a nákresy a opisy úložných priestorov pre ryby, pokiaľ sú k dispozícii. Môže sa vykonať kontrola úložných priestorov s cieľom overiť, či ich rozmery a skladba zodpovedajú nákresom a opisom a či uskladnenie zodpovedá schéme uskladnenia. K týmto dokumentom podľa potreby patria aj doklady o úlovkoch alebo obchodné doklady vydané regionálnou organizáciou na riadenie rybného hospodárstva.

4. Rybársky výstroj

a) Prístavní inšpektori overujú, či rybársky výstroj na palube zodpovedá podmienkam oprávnení. Môže sa skontrolovať aj to, či parametre rybárskeho výstroja, okrem iného napríklad veľkosť ôk (a prípadných zariadení), dĺžka sietí a veľkosť háčikov zodpovedajú platným predpisom a či identifikačné znaky výstroja zodpovedajú znakom schváleným pre toto plavidlo.

b) Prístavní inšpektori môžu tiež prehľadať plavidlo, aby zistili, či sa na ňom nenachádza skrytý alebo iný nelegálny rybársky výstroj.

5. Ryby a produkty rybného hospodárstva

a) Prístavní inšpektori v najvyššej možnej miere overujú, či ryby a produkty rybného hospodárstva na palube boli ulovené v súlade s podmienkami stanovenými v príslušných oprávneniach. Prístavní inšpektori pri tejto kontrole podľa potreby preverujú lodný denník rybolovu a predložené správy vrátane správ zaslaných systémom monitorovania plavidiel (VMS).

b) Pri zisťovaní množstva a druhov na palube môžu prístavní inšpektori skontrolovať ryby uložené v úložnom priestore alebo počas vykládky. Prístavní inšpektori pri tom môžu otvárať kartóny, v ktorých sú ryby predbežne balené, a premiestňovať ryby alebo kartóny na preverenie úložných priestorov pre ryby.

c) Pri vykládke plavidla môžu prístavní inšpektori overovať vykladané druhy a množstvá. Toto overovanie sa môže týkať druhu produktu, živej hmotnosti (množstva zisteného z palubného denníka) a koeficientu na prepočet spracovaného množstva na živú hmotnosť. Prístavní inšpektori môžu tiež kontrolovať akékoľvek množstvo ponechané na palube.

d) Prístavní inšpektori môžu preskúmať množstvo a zloženie celého úlovku na palube, okrem iného aj na základe odberu vzoriek.

6. Overovanie rybolovu NNN

Uplatňuje sa článok 11 nariadenia (ES) č. 1005/2008.

7. Správa

Po skončení kontroly inšpektor vypracuje a podpíše písomnú správu, ktorej kópiu dostane kapitán plavidla.

8. Výsledky kontrol vykonávaných prístavným štátom

Výsledky kontrol vykonávaných prístavným štátom obsahujú prinajmenšom tieto informácie:

1. Údaje o kontrole:

— inšpekčný orgán (názov inšpekčného orgánu alebo náhradného orgánu vymenovaného daným orgánom),

— meno inšpektora,

— dátum a čas kontroly,

— prístav kontroly (miesto, kde sa plavidlo podrobilo kontrole) a

— dátum (dátum vypracovania správy).

2. Identifikácia plavidiel:

— názov plavidla,

— druh plavidla,

— druh výstroja,

— vonkajšie identifikačné číslo (bočné číslo plavidla) a číslo IMO (ak je k dispozícii) alebo prípadne iné číslo,

— medzinárodný rádiový volací znak,

— číslo MMSI (Maritime Mobile Service Identity number), ak je k dispozícii,

— vlajkový štát (štát v ktorom je plavidlo registrované),

— prípadné predchádzajúce názvy a vlajky,

— domovský prístav (prístav registrácie plavidla) a predchádzajúce domovské prístavy,

— vlastník plavidla (meno, adresa, kontaktné údaje),

— oprávnený užívateľ plavidla, pokiaľ sa líši od vlastníka plavidla (meno, adresa, kontaktné údaje),

— prevádzkovateľ plavidla zodpovedný za využívanie plavidla, pokiaľ sa líši od vlastníka plavidla (meno, adresa, kontaktné údaje),

— zástupca plavidla (meno, adresa, kontaktné údaje),

— meno a adresa prípadného predchádzajúceho vlastníka alebo vlastníkov,

— meno, štátna príslušnosť a námorná kvalifikácia kapitána lode a kapitána rybolovu a

— zoznam posádky.

3. Oprávnenie na rybolov (licencie/povolenia):

— oprávnenia plavidla na rybolov alebo prepravu rýb a výrobkov z rýb,

— štáty, ktoré oprávnenia vydali,

— podmienky oprávnení vrátane oblastí a doby platnosti,

— príslušná regionálna organizácia riadenia rybného hospodárstva,

— oblasti, rozsah pôsobnosti a doba platnosti oprávnení,

— podrobnosti o pridelenej kvantite – kvóte, rybolovnom úsilí alebo inej kategórii,

— povolené druhy rýb, vedľajšie úlovky a rybolovný výstroj a

— prípadné záznamy a dokumenty týkajúce sa prekládky.

4. Informácie o rybárskom výjazde:

— dátum, čas, zóna a miesto začatia príslušného rybárskeho výjazdu,

— navštívené oblasti (vplávanie do jednotlivých oblastí a vyplávanie z nich),

— prekládky na mori (dátum, druhy rýb, miesto, množstvo preložených rýb),

— posledný navštívený prístav,

— dátum a čas ukončenia príslušného rybárskeho výjazdu a

— prípadne plánovaný nasledujúci prístav zastavenia.

5. Výsledky kontroly úlovku:

— začatie a ukončenie vykládky (dátumy a časy),

— druhy rýb,

— druh produktu,

— živá hmotnosť (množstvá zistené podľa lodného denníka),

— príslušný prepočítací koeficient,

— hmotnosť po spracovaní (vyložené množstvá podľa druhov a úpravy),

— ekvivalentná živá hmotnosť (vyložené množstvá v ekvivalentoch živej hmotnosti, ako „hmotnosť produktu vynásobená prepočítacím koeficientom“),

— zamýšľané miesto určenia pre ryby a produkty rybného hospodárstva podrobené inšpekcii a

— prípadné množstvo a druhy rýb ponechané na palube.

6. Výsledky kontroly rybárskeho výstroja:

— údaje o druhoch rybárskeho výstroja.

7. Závery:

— závery inšpekcie vrátane porušení, ku ktorým podľa inšpektorov došlo, a odkaz na príslušné pravidlá a opatrenia. Príslušný dôkazový materiál sa pripojí k inšpekčne správe.









PRÍLOHA III

A. Segmentácia flotily GFCM/SAC







Skupiny < 6 metrov 6 – 12 metrov 12 – 24 metrov Viac ako 24 metrov 1. Viacúčelové menšie bezmotorové plavidlá A 2. Viacúčelové menšie motorové plavidlá B C 3. Plavidlá s vlečnými sieťami D E F 4. Plavidlá s vakovými sieťami G H 5. Plavidlá s lovnými šnúrami I 6. Plavidlá s pelagickými vlečnými sieťami J 7. Plavidlá na lov tuniakov záťahovými sieťami K 8. Plavidlá s dredžmi L 9. Viacúčelové plavidlá M

Opis segmentov

A Viacúčelové menšie bezmotorové plavidlá — všetky plavidlá s dĺžkou menšou ako 12 metrov (LOA) bez motora (vietor alebo pohon).

B Viacúčelové menšie motorové plavidlá s dĺžkou menšou ako 6 m — všetky plavidlá s dĺžkou pod 6 metrov (LOA) s motorom.

C Viacúčelové menšie motorové plavidlá s dĺžkou od 6 do 12 metrov — všetky plavidlá s dĺžkou od 6 do 12 metrov (LOA) s motorom, ktoré v priebehu roka používajú rôzne druhy výstroja bez toho, aby jasne prevažovalo používanie niektorého z nich, alebo ktoré používajú výstroj, ktorý sa v tomto rozpise neuvádza.

D Plavidlá s vlečnými sieťami s dĺžkou menšou ako 12 m — všetky plavidlá s dĺžkou menšou ako 12 metrov (LOA), ktoré prevádzkujú viac ako 50 percent svojho rybolovného úsilia s vlečnou sieťou na lov pri dne.

E Plavidlá s vlečnými sieťami s dĺžkou od 12 do 24 m — všetky plavidlá s dĺžkou od 12 do 24 metrov (LOA), ktoré prevádzkujú viac ako 50 percent svojho rybolovného úsilia s vlečnou sieťou na lov pri dne.

F Plavidlá s vlečnými sieťami s dĺžkou väčšou ako 24 m — všetky plavidlá s dĺžkou väčšou ako 24 metrov (LOA), ktoré prevádzkujú viac ako 50 percent svojho rybolovného úsilia s vlečnou sieťou na lov pri dne.

G Plavidlá s vakovými sieťami s dĺžkou od 6 do 12 m — všetky plavidlá s dĺžkou od 6 do 12 metrov (LOA), ktoré prevádzkujú viac ako 50 percent svojho rybolovného úsilia s vakovou sieťou.

H Plavidlá s vakovými sieťami s dĺžkou väčšou ako 12 m — všetky plavidlá s dĺžkou nad 12 metrov (LOA), ktoré prevádzkujú viac ako 50 percent svojho rybolovného úsilia vakovou sieťou, s výnimkou tých, ktoré v priebehu roka používajú záťahové siete na lov tuniakov.

I Plavidlá s lovnými šnúrami s dĺžkou väčšou ako 6 m — všetky plavidlá s dĺžkou väčšou ako 6 metrov (LOA), ktoré prevádzkujú viac ako 50 percent svojho rybolovného úsilia s lovnými šnúrami.

J Plavidlá s pelagickými vlečnými sieťam s dĺžkou väčšou ako 6 m — všetky plavidlá s dĺžkou väčšou ako 6 metrov (LOA), ktoré prevádzkujú viac ako 50 percent svojho rybolovného úsilia s pelagickými vlečnými sieťami.

K Plavidlá na lov tuniakov záťahovými sieťami — všetky plavidlá, ktoré prevádzkujú lov tuniakov so záťahovými sieťami počas ľubovoľného obdobia počas roka.

L Plavidlá s dredžmi s dĺžkou väčšou ako 6 m — všetky plavidlá s dĺžkou väčšou ako 6 metrov (LOA), ktoré prevádzkujú viac ako 50 percent svojho rybolovného úsilia s dredžmi.

M Viacúčelové plavidlá s dĺžkou väčšou ako 12 m — všetky plavidlá s dĺžkou väčšou ako 12 metrov (LOA), ktoré v priebehu roka používajú rôzne druhy výstroja bez toho, aby jasne prevažovalo používanie niektorého z nich, alebo ktoré používajú výstroj, ktorý sa v tomto rozpise neuvádza.

Poznámka: Informácie je možné zadávať do všetkých buniek. Ak sa v uvedenej tabuľke nachádzajú prázdne bunky, predpokladá sa, že neexistuje významný počet lodí. V prípade potreby sa však odporúča zlúčiť údaje z „prázdnej bunky“ s údajmi z najvhodnejšej susednej „sivej bunky“.

B. Tabuľka s údajmi o meraní nominálneho rybolovného úsilia







Druh výstroja Počet a rozmery Kapacita Činnosť Nominálne rybolovné úsilie (1) Dredž (na lov mäkkýšov) Otvorený, šírka GT Trvanie rybolovu Plocha dna, na ktorej sa lovilo s dredžmi (2) Vlečná sieť (vrátane dredžov na lov platesotvarých rýb) Druh vlečnej siete (pelagická, na lov pri dne) GT a/alebo GRT Výkon motora Veľkosť ôk Veľkosť siete (šírka rámu) Rýchlosť GT Trvanierybolovu GT * dni GT * hodiny kW * dni Vaková sieť Dĺžka a výška siete GT Ľahký pohon Počet malých lodí GT Dĺžka a výška siete Doba hľadania Ponorenie GT * počet ponorení Dĺžka siete * počet ponorení Siete Druh siete (napr. viacstenná žiabrovka, žiabrovka atď.) Dĺžka siete (použitá v nariadeniach) GT Plocha siete Veľkosť ôk Dĺžka a výška siete Trvanie rybolovu Dĺžka siete * dni Plocha * dni Lovné šnúry Počet háčikov GT Počet lovných šnúr Vlastnosti háčikov Návnada Počet háčikov Počet lovných šnúr Trvanie rybolovu Počet háčikov * hodiny Počet háčikov * dni Počet lovných šnúr * dni/hodiny Pasce GT Počet pascí Trvanie rybolovu Počet pascí * dni Vaková sieť FAD Počet FAD Počet FAD Počet výjazdov Počet FAD * počet výjazdov (1) Meranie rybolovného úsilia, ktoré nezahŕňa časovú činnosť, by sa malo vzťahovať na určité časové obdobie (napr. rok). (2) Malo by sa vzťahovať na konkrétnu oblasť (s uvedením plochy) s cieľom odhadnúť intenzitu rybolovu (úsilie/km2) a uviesť rybolovné úsilie vo vzťahu k vyloveným populáciám.

C. GFCM úloha 1 – Prevádzkové jednotky

▼M2









PRÍLOHA IV







VZOR PREUKAZU TOTOŽNOSTI INŠPEKTOROV GFCM Všeobecná rybárska komisia pre Stredozemné more GFCM GFCM Držiteľ tohto preukazu totožnosti inšpektora je inšpektor GFCM, ktorý bol riadne vymenovaný v súlade s podmienkami spoločného programu kontrol a dohľadu Všeobecnej rybárskej komisie pre Stredozemné more (GFCM) a má právomoc konať v súlade s ustanoveniami pravidiel GFCM. PREUKAZ TOTOŽNOSTI INŠPEKTORA Fotografia Zmluvná strana Meno inšpektora Preukaz č. …… Preukaz vydal …… Inšpektor Dátum vystavenia: Platnosť preukazu je päť rokov.









PRÍLOHA V

VZOR INŠPEKČNEJ VLAJKY GFCM









PRÍLOHA VI

SPRÁVA O INŠPEKCII GFCM

1. INŠPEKTOR/-I

Meno … Zmluvná strana … Číslo preukazu totožnosti GFCM …

Meno … Zmluvná strana … Číslo preukazu totožnosti GFCM …

Meno … Zmluvná strana … Číslo preukazu totožnosti GFCM …

2. PLAVIDLO, NA PALUBE KTORÉHO SÚ PRÍTOMNÍ INŠPEKTORI

2.1 Názov a registrácia …

2.2 Vlajka …

3. INFORMÁCIE O PLAVIDLE PODROBOVANOM INŠPEKCII

3.1 Názov a registrácia …

3.2 Vlajka …

3.3 Kapitán (meno a adresa) …

3.4 Vlastník plavidla (meno a adresa) …

3.5 Číslo záznamu v registri GFCM …

3.6 Typ plavidla …

4. POLOHA

4.1 Poloha nameraná kapitánom inšpekčného plavidla o … UTC; Zemepisná šírka … Zemepisná dĺžka …

4.2 Poloha nameraná kapitánom rybárskeho plavidla o … UTC; Zemepisná šírka … Zemepisná dĺžka …

5. DÁTUM A ČAS ZAČATIA A UKONČENIA INŠPEKCIE

5.1 Dátum … Čas príchodu na palubu … UTC – Čas odchodu … UTC

6. TYP RYBÁRSKEHO VÝSTROJA NA PALUBE







Vlečná sieť s vodiacimi štítmi na lov pri dne – OTB Pelagická vlečná sieť s vodiacimi štítmi – OTM Vlečná sieť na krevety – TBS Vaková sieť – PS Ukotvené (osadené) žiabrovky – GNS Osadené lovné šnúry – LLS Výstroj na rekreačné rybárstvo Iný výstroj (uveďte)

7. MERANIE VEĽKOSTI ÔK – V MILIMETROCH

7.1 Zákonne predpísané veľkosti ôk, ktoré sa majú používať: … mm

7.2 Výsledok merania priemernej veľkosti ôk: … mm

7.3 Bolo zistené porušenie predpisov? ÁNO  – NIE  … Ak ÁNO, uveďte odkaz na príslušný právny predpis:

8. INŠPEKCIA ÚLOVKOV NA PALUBE

8.1 Výsledky inšpekcie rýb na palube







DRUH (3-miestny alfabetický kód FAO) Spolu (kg) Prezentácia Skontrolovaná vzorka % rýb nedosahujúcich predpísanú veľkosť

8.2 Bolo zistené porušenie predpisov? ÁNO  – NIE  … Ak ÁNO, uveďte odkaz na príslušný právny predpis:

9. INŠPEKCIA DOKUMENTOV NA PALUBE A VMS

9.1 Rybársky lodný denník: ÁNO  – NIE 

9.2 Bolo zistené porušenie predpisov? ÁNO  – NIE  … Ak ÁNO, uveďte odkaz na príslušný právny predpis:

9.3 Licencia na rybolov: ÁNO  – NIE 

9.4 Bolo zistené porušenie predpisov? ÁNO  – NIE  … Ak ÁNO, uveďte odkaz na príslušný právny predpis:

9.5 Osobitné oprávnenie: ÁNO  – NIE 

9.6 Bolo zistené porušenie predpisov? ÁNO  – NIE  … Ak ÁNO, uveďte odkaz na príslušný právny predpis:

9.7 VMS: ÁNO  – NIE  …funkčné: ÁNO  – NIE 

9.8 Bolo zistené porušenie predpisov? ÁNO  – NIE  … Ak ÁNO, uveďte odkaz na príslušný právny predpis:

10. ZOZNAM PORUŠENÍ PREDPISOV

 Rybolov bez licencie, povolenia alebo oprávnenia vydaného vlajkovou zmluvnou stranou dohovoru – odkaz na príslušný právny predpis:

 Nesplnenie povinnosti viesť dostatočné záznamy o úlovkoch a údajoch spojených s úlovkami v súlade s nahlasovacími požiadavkami komisie GFCM alebo závažný prípad nahlásenia nepravdivých záznamov o takýchto úlovkoch a údajoch spojených s úlovkami – odkaz na príslušný právny predpis:

 Rybolov v oblasti zákazu – odkaz na príslušný právny predpis:

 Rybolov počas obdobia zákazu – odkaz na príslušný právny predpis:

 Používanie zakázaného rybárskeho výstroja – odkaz na príslušný právny predpis:

 Falšovanie alebo úmyselné zakrývanie označení, totožnosti alebo registrácie rybárskeho plavidla – odkaz na príslušný právny predpis:

 Zatajenie, pozmenenie alebo odstránenie dôkazov súvisiacich s vyšetrovaním porušenia predpisov – odkaz na príslušný právny predpis:

 Opakované prípady porušenia predpisov, ktoré spoločne predstavujú závažné nedodržanie opatrení platných podľa predpisov GFCM:

 Útok, kladenie odporu, zastrašovanie, sexuálne obťažovanie, zasahovanie, neprimerané zabraňovanie alebo zdržanie pri výkone práce oprávneného inšpektora:

 Zásah do systému satelitného monitorovania a/alebo nedodržanie povinnosti používať systém VMS – odkaz na príslušný právny predpis:

11. ZOZNAM KÓPIÍ DOKUMENTOV NA PALUBE

……

……

……

……

……

……

……

……

12. Pripomienky a podpis kapitána plavidla

……

……

……

……

……

……

……

……

Podpis kapitána: …

13. Pripomienky a podpis inšpektora

……

……

……

……

……

……

……

……

Podpis inšpektora: …









PRÍLOHA VII

Správa GFCM o spozorovaní plavidla

1. Deň spozorovania plavidla: ……/……/…… Čas: …UTC

2. Poloha spozorovaného plavidla:

Zemepisná šírka … – Zemepisná dĺžka …

3. Kurz: … – Rýchlosť …

4. Názov spozorovaného plavidla:

5. Vlajka spozorovaného plavidla:

6. Vonkajšie číslo/vonkajšia značka

7. Typ plavidla:

 rybárske plavidlo

 nákladné plavidlo

 mraziarenské plavidlo

 iné (uveďte)

8. Medzinárodný rádiový volací znak:

9. Číslo IMO (v relevantných prípadoch)

10. Činnosť:

 Rybolov

 Rýchla plavba

 Pomalá plavba

 Prekládka

11. Rádiový kontakt:  ÁNO –  NIE

12. Meno a štátna príslušnosť kapitána spozorovaného plavidla: …

13. Počet osôb na palube spozorovaného plavidla: …

14. Úlovky na palube spozorovaného plavidla: …

15. Informácie získal:

Meno inšpektora:

Zmluvná strana:

Číslo preukazu totožnosti GFCM

Názov rybárskeho plavidla









PRÍLOHA VIII

ÚDAJE, KTORÉ MÁ OBSAHOVAŤ ZOZNAM PLAVIDIEL, KTORÉ CIELENE LOVIA PAGELA BLEDÉHO

Zoznam uvedený v článku 22i musí pre každé plavidlo obsahovať tieto informácie:

— názov plavidla,